Awerɛhow Nkrante Antumi Yesu Maame Maria | Suasua Wɔn Gyidi\nKENKAN WƆ Afrikaans Albanian Amharic Arabic Armenian Aymara Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Krio Kwanyama Latvian Lingala Lithuanian Luganda Luo Macedonian Malagasy Malayalam Maltese Marathi Maya Myanmar Ndebele Nepali Ngabere Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Ukrainian Umbundu Urdu Uzbek Venda Vietnamese Xhosa Yoruba Zulu\nSUASUA WƆN GYIDI | MARIA\nNkrante Antumi No\nMARIA nkotodwe gu fam; awerɛhow abubu no pasaa. Ɛnkyɛe koraa na wɔhyɛɛ ne ba aniɛyaa kum no yayaayaw. Ɔda so ara kae sɛnea awia ketee esum bae prɛko pɛ, ne sɛnea ne ba no teɛɛm ansa na ɔrewu no. Asase nso awosow denneennen. (Mateo 27:45, 51) Maria hwɛ nea ɛresisi no a, ɛbɛyɛ sɛ adwene a onyae ara ne sɛ gyama Yehowa pɛ sɛ obiara hu sɛnea Yesu Kristo wu no ayɛ no yaw afa.\nNá Maria resu ne ba no wɔ baabi a wɔfrɛ hɔ Golgota anaasɛ Tikora. Saa bere yi de, na hann asan apue. (Yohane 19:17, 25) Ɛbɛyɛ sɛ Maria kaakaee nneɛma pii. Ebia ade biako a ɛbaa ne tirim ne asɛm bi a esii bɛyɛ mfe 33 a na atwam no. Bere a ɔne Yosef de wɔn ba ketewa Yesu kɔɔ Yerusalem asɔrefie no, Onyankopɔn maa akwakoraa bi a wɔfrɛ no Simeon hyɛɛ abofra no ho nkɔm sɛ ɔbɛyɛ nneɛma akɛse. Nanso, ɔka kaa ho sɛ da bi bɛba a, Maria bedi yaw te sɛ obi a wɔde nkrante tenten ahwirew ne mu. (Luka 2:25-35) Nea ɛresisi yi na ɛmaa Maria tee saa nkɔmhyɛ no ase yiye.\nAwerɛhow twaa Maria nsono mu\nOwu biara yɛ yaw, nanso sɛ wo ba wu a, ɛyɛ yaw kyɛn biribiara. Owu yɛ ɔtamfo a ne tirim yɛ den, na otumi di obiara nya. (Romafo 5:12; 1 Korintofo 15:26) Yɛbɛyɛ dɛn agyina awerɛhow a owu de ba no ano? Sɛ yɛhwɛ nea ɛkɔɔ so wɔ Maria asetena mu fi bere a Yesu hyɛɛ ne som adwuma ase kosi Yesu wu akyi a, yebehu nneɛma pii. Yebehu sɛ gyidi na ɛboaa Maria ma ogyinaa awerɛhow a ɛte sɛ nkrante ano.\n“NEA ƆBƐKA AKYERƐ MO BIARA, MONYƐ”\nMa yɛnsan yɛn akyi nkɔhwɛ nsɛm bi a esisii mfe mmiɛnsa ne fã ansa na Yesu rewu. Saa bere no, Maria hui sɛ biribi rebobɔ ba. Nasaret kurow a na ɛnso ahe biara no mu mpo, Yohane Suboni din ne adwensakra ho dawuru a na ɔrebɔ no ara na na ɛda ɔmanfo ano. Ɛnyɛ dɛn ara a, na Maria behu sɛ nsɛm a nkurɔfo rekeka no ama ne ba panyin no adwene aba so sɛ ɛbere aso sɛ ofi ne som adwuma ase. (Mateo 3:1, 13) Sɛ Yesu fi fie a, na Maria ne ne mma asetena bɛsesa. Dɛn ntia?\nƐbɛyɛ sɛ na Maria kunu Yosef awu dedaw. Enti sɛ Yesu fi fie a, ɛbɛma wɔahwere nnipa baanu. * Mmere bi na wɔfrɛ Yesu “duadwumfo no ba,” nanso afei de na wɔsan frɛ no “duadwumfo no.” Enti ɛbɛyɛ sɛ Yosef adwuma no bedii Yesu nsam, na ɔno na na ɔhwɛ abusua no nyinaa. Anyɛ yiye koraa na Yesu wɔ anuanom baasia ka ne ho. (Mateo 13:55, 56; Marko 6:3) Ɛbɛyɛ sɛ na Yakobo ne babarima a wanyin wɔ mmofra a aka no mu, enti ebia na Yesu rekyerɛ no adwuma. Sɛ saa mpo a, Yesu a ɔyɛ ba panyin no fi fie a, na ɛbɛka abusua no paa. Maria nso, na nea ɛda no so dedaw mpo dɔɔso ma no, ɛnna Yesu nso rebefi fie. Enti, na ɛbɛyɛ no dadwen anaa? Yɛrentumi nkyerɛ. Ná wɔahyɛ Yesu ho nkɔm bere tenten sɛ ɔbɛyɛ Kristo anaa Mesia. Enti asɛm no ne sɛ: Sɛ Yesu a obiara nim sɛ ofi Nasaret no nya bɛyɛ Mesia a, dɛn na Maria bɛyɛ? Asɛm bi wɔ Bible mu a yɛkenkan a, ɛbɛma yɛahu ho biribi kakra.—Yohane 2:1-12.\nYesu kɔɔ Yohane nkyɛn ma ɔbɔɔ no asu. Saa bere no na ɔbɛyɛɛ Mesia anaa nea Onyankopɔn asra no. (Luka 3:21, 22) Ɛno akyi na ofii ase paw n’asuafo no. Adwuma a na ɛda Yesu so no, na ɛnyɛ adwuma ketewa, nanso onyaa bere ne n’abusuafo ne ne nnamfonom gyee wɔn ani. Yesu ne ne maame, ne nuanom ne n’asuafo no kɔɔ ayeforo wɔ Kana. Ná Kana yɛ kurow a ɛda bepɔw so, na efi Nasaret rekɔ hɔ bɛyɛ kilomita 13. Ayeforohyia no rekɔ so no, Maria hui sɛ biribi nkɔ yiye. Ɛbɛyɛ sɛ ohui sɛ awarefo no abusuafo no bi reyɛ huhuhuhu. Sɛɛ nsã na na asa. Saa bere no nso, sɛ obi to pon na biribi saa ba a, na ɛyɛ animguase ma abusua no paa. Asɛm no yɛɛ Maria ahometew, enti ɔne Yesu kɔkasae.\nMaria ka kyerɛɛ ne ba no sɛ, “wonni nsã.” Dɛn na na ɔpɛ sɛ Yesu yɛ? Yɛrentumi nsi no pi, nanso na onim sɛ ne ba no wɔ tumi a ɔde rebɛyɛ anwonwade. Ebia onyae a, anka ne ba no fii ase wɔ hɔ ara. Ne nsɛm a ɔkae no, na ayɛ te sɛ nea ɔreka akyerɛ Yesu sɛ, “Me ba, mesrɛ wo, yɛ biribi!” Nanso ɛbɛyɛ sɛ mmuae a ne ba no de maa no no yɛɛ no nwonwa kakra. Yesu kae sɛ: “Ɔbea, dɛn na me ne wo wɔ yɛ?” Anhwɛ a obi bɛka sɛ Yesu asɛm no nkyerɛ obu, nanso ɛnte saa. Ná ɔretene Maria adwene kakra. Ná ɔrekae Maria sɛ, biribiara a ɛfa ne som adwuma ho de, ɛyɛ n’Agya Yehowa na ɛsɛ sɛ ɔkyerɛ no nea ɔnyɛ, ɛnyɛ Maria.\nMaria tiee ne ba no asɛm, efisɛ na ɔbrɛ ne ho ase na na ɔyɛ obi a wubu w’ani kyerɛ no mpo a, ɔte ase. Enti ɔka kyerɛɛ wɔn a na wɔrekyekyɛ aduan ne nsa no sɛ: “Nea ɔbɛka akyerɛ mo biara, monyɛ.” Maria begye toom sɛ ampa ɛnyɛ ɔno na ɛsɛ sɛ ɔkyerɛ ne ba no nea ɔnyɛ. Mmom no, nea ne ba Yesu bɛka no na ɛsɛ sɛ ɔne obiara tie. Yesu yɛɛ biribi a ɛkyerɛ sɛ ɔno nso, nea ato awarefo no haw no. Enti, ɔmaa nsu danee nsã. Eyi ne anwonwade a edi kan a Yesu yɛe. Dɛn na efi mu bae? “N’asuafo no gyee no dii.” Maria nso gyee no dii. Wɔamfa Yesu sɛ ne ba kɛkɛ, na mmom obuu no sɛ n’Awurade ne n’Agyenkwa.\nƐnnɛ, awofo betumi asua nneɛma pii afi Maria gyidi no mu. Ampa, obiara nni hɔ a watete abofra bi a ɔte sɛ Yesu da. Nanso abofra de, ɔte sɛn mpo na onyin bɛyɛ panyin a, ɛnyɛ mmerɛw mma awofo no. Ɔwofo bi wɔ hɔ a ne ba nyin sɛ dɛn mpo a, onhu; ɔkɔ so ara yɛ no te sɛ nea ɔda so yɛ abofra. (1 Korintofo 13:11) Sɛ obi ba nyin bɛyɛ panyin a, dɛn na ɔwofo no betumi ayɛ aboa no? Ade biako a obetumi ayɛ ne sɛ ɔbɛma ne ba no ahu sɛ ɔwɔ ne mu awerɛhyem, na onim sɛ ɔbɛkɔ so de nea ɔresua fi Bible mu no ayɛ adwuma ma Yehowa nso ahyira no. Awofo hia ahobrɛase ansa na wɔatumi ama wɔn mma mpanyimfo saa awerɛhyem no. Wɔyɛ saa a, ɛbɛboa wɔn mma no kɛse. Mfe a Yesu de yɛɛ ne som adwuma no nyinaa, Maria boaa no, na yebetumi aka sɛ Yesu nso ani sɔɔ paa.\n‘NA NE NUA MMARIMA NNYE NO NNI’\nBible mu nsɛm a ɛfa Yesu som adwuma a ɔde mfe mmiɛnsa ne fã yɛe ho no, Maria ho nsɛm a epue mu yɛ kakraa bi. Kae sɛ, ɛbɛyɛ sɛ na Maria yɛ okunafo, kyerɛ sɛ na ɔyɛ ɔbaatankoro a ebia mmofra nketewa gu no so. Enti bere a Yesu rekyerɛkyerɛ wɔ ne kurom no, sɛ Maria antumi anni n’akyi a, na ntease wom. (1 Timoteo 5:8) Nanso, Maria kɔɔ so dwinnwen Mesia ho nsɛm a wasua no ho. Afei nso, na abusua no taa kɔ hyiadan mu kɔsom, na ɛno nso Maria amfa anni agoru koraa.—Luka 2:19, 51; 4:16.\nƐbɛyɛ sɛ bere a na Yesu rekasa wɔ hyiadan a ɛwɔ ne kurom Nasaret no, na Maria te nnipadɔm no mu bi. Bere a Yesu kae sɛ Mesia ho nkɔm bi a wɔhyɛ too hɔ dedaadaw no anya mmamu wɔ ne so no, hwɛ sɛnea Maria ani begye sɛ ɔbɛte saa asɛm no. Ɛbɛyɛ sɛ ɛhaw no sɛ ne kuromfo no nnye ne ba no nni. Ná wɔpɛ sɛ wokum no mpo.—Luka 4:17-30.\nAde biako a na ɛbɛhaw Maria paa ne sɛnea na Yesu nua mmarima no mfa Yesu asɛm nyɛ asɛm no. Yesu maame de, na ogye no di, nanso Yohane 7:5 ma yehu sɛ na Yesu nua mmarima baanan no nnye no nni. Ɛhɔ kenkan sɛ: ‘Na ne nua mmarima nnye no nni.’ Anyɛ yiye koraa no, na Yesu wɔ nua mmea baanu, nanso Bible anka sɛ wogyee no dii anaa wɔannye no anni. * Sɛnea ɛte biara no, na ɛnyɛ obiara na ogye Yesu di wɔ abusua no mu, na ɛnyɛ dɛn ara a, na ɛbɛhaw Maria sɛ wɔne n’adwene nhyia. Ná ɛsɛ sɛ Maria yere ne ho tie Onyankopɔn asɛm na ɔsan boa ne mma no sɛnea ɛbɛyɛ a wɔn ankasa begye Yesu adi, nanso na ɛnna fam.\nƐda bi, Yesu abusuafo yɛɛ wɔn adwene sɛ “wɔrekɔkyere” no, na ɛbɛyɛ sɛ na ne nuanom no ka ho. Ná wɔreka sɛ: “N’adwene asɛe.” (Marko 3:21, 31) Maria de, na ɛnyɛ ade a obenya saa adwene no, nanso ɔne ne mma no kɔe. Ebia na ɔte nka sɛ ɔne wɔn kɔ a, wobehu biribi ama wɔagye Yesu adi. Akyiri yi wogyee no dii anaa? Ɛwom, na Yesu yɛ anwonwade pii, na na nokwasɛm a ɔkyerɛkyerɛ no nso ka koma, nanso ne nyinaa akyi no, ne nua mmarima no annye no anni. Ɛno maa Maria paa abaw wɔ ne mma no ho anaa?\nAbusua a wowɔ mu no, ɛsono obiara som anaa? Wubetumi asuasua Maria gyidi no. Bere a na n’abusuafo bi nnye Yesu nni no, wampa abaw. Mmom no, ɔbɔɔ ne bra yiye sɛnea ɛbɛyɛ a ne mma no behu sɛ ne gyidi no ma n’ani gye na ne koma nso tɔ ne yam. Saa bere no nyinaa nso na ɔyɛ nea obetumi biara de boa Yesu. N’ani gyinaa Yesu anaa? Ɛwom ara a, na etumi ba ne tirim sɛ ne ba no da so wɔ fie a anka ɔpɛ anaa? Sɛ saa mpo a, wanyɛ biribiara amma obi anhu sɛ saa na ɔte nka. Ɔfaa no sɛ akwannya bi a ɔde bɛboa Yesu. Wo nso, wubetumi aboa wo mma na ama Onyankopɔn som ahia wɔn asen biribiara?\n‘NKRANTE TENTEN BEHWIREW WO MU’\nMaria nyaa ne gyidi no so mfaso anaa? Obiara a onya Yehowa mu gyidi no, ɔno nso mfa ne nhyira nkame no da. Maria nso nhyira ammɔ no. (Hebrifo 11:6) Sɛ Yesu rekyerɛkyerɛ na Maria te anaa nkurɔfo a wɔatie ne ba no nkyerɛkyerɛ reka ho asɛm na ɔte a, wohwɛ a sɛn na ɔbɛte nka?\nNneɛma a Yosef ne Maria de kyerɛɛ Yesu no, ɛno ara bi na Yesu de yɛɛ mfatoho\nNneɛma a na Yesu taa de yɛ mfatoho no, ebia na ebi yɛ nneɛma a esisii ne mmofraberem wɔ Nasaret. Enti sɛ Maria te saa nsɛm no a, ɛbɛyɛ sɛ na ɛma ɔkae nea ɛkɔɔ so bere a na Yesu yɛ abofra no. Nneɛma a ɔde yɛɛ mfatoho no bi ne ɔbea a ɔrepra ne fie ahwehwɛ ne sika, ne obi a ɔreyam esiam de ato paanoo. Ebi nso fa sɛnea wɔsɔ kanea de si kaneadua so ho. Wunnye nni sɛ ebia Maria bɛkae bere a na Yesu yɛ abofra wɔ fie na Maria reyɛ saa nneɛma no nyinaa? (Luka 11:33; 15:8, 9; 17:35) Bere bi, Yesu kae sɛ ne kɔndua yɛ mmerɛw na n’adesoa yɛ hare. Sɛ Maria te saa asɛm no a, wohwɛ a dɛn na ɛbɛba n’adwene mu? Ebia ɔbɛkae bere a na Yesu yɛ abarimaa, na da koro awia bi Yosef rekyerɛ no sɛnea wɔyɛ kɔndua a sɛ wɔde to aboa bi kɔn mu a, ɛremmia no. (Mateo 11:30) Ná ɛyɛ akwannya kɛse ma Maria sɛ Yehowa de Mesia no maa no sɛ ɔntete no. Sɛ Maria dwen saa akwannya no ho a, na ɛbɛma n’ani agye paa. Onipa biara nni hɔ a na ne nkyerɛkyerɛ tu mpɔn sɛ Yesu. Ná otumi de nneɛma a obiara ani tua yɛ mfatoho wɔ ne nkyerɛkyerɛ mu ma emu da hɔ. Enti ɛbɛyɛ sɛ bere biara a Maria bɛte sɛ ne ba no rekyerɛkyerɛ no, na n’ani agye aboro so!\nEyi nyinaa akyi no, Maria kɔɔ so brɛɛ ne ho ase. Ne ba no anhoahoa no antontono no, na kampɛsɛ wasom no. Bere bi a Yesu rekyerɛkyerɛ nnipakuw bi no, ɔbea bi maa ne nne so kae wɔ nnipa no mu sɛ Yesu maame de, wanya paa sɛ wawo ba saa. Yesu kae sɛ: “Dabi, mmom, anigye ne wɔn a wotie Onyankopɔn asɛm na wodi so!” (Luka 11:27, 28) Bere bi nso na Yesu wɔ nnipadɔm mu, ɛnna nkurɔfo bɛka kyerɛɛ no sɛ ne maame ne ne nua mmarima aba hɔ. Ɛno nso, ɔkaa sɛ ne maame ne ne nua mmarima paa ne wɔn a wogye no di. Ɛnyɛ ade a na saa asɛm no bɛhaw Maria. Mmom no, na ɔne Yesu bɛyɛ adwene sɛ gyidi a obi benya wɔ Yesu mu na ehia, na ɛnyɛ ne busuani a ɔyɛ.—Marko 3:32-35.\nNanso bere a Maria hui sɛ wɔde ne ba no asɛn dua so akum no yayaayaw no, hwɛ sɛnea ne nsono mu betwa no. Ná ɔsomafo Yohane wɔ hɔ bi na wokum Yesu. Bere a ɔreka ho asɛm no, ɔkyerɛɛ mu sɛ nea ɛrekɔ so nyinaa, na Maria “gyina asɛndua no ho” rehwɛ. Ná Maria wɔ abadae, enti ogyinaa ne ba no ho araa kosi sɛ owui. Bere a Yesu sɛn dua so no, na ɔrehu amane paa. Ná ahome ne kasa mpo ayɛ den, nanso bere a ohuu ne maame Maria no, ɔkasae. Ɔde no hyɛɛ ɔsomafo Yohane nsa. Esiane sɛ na Yesu nua mmarima no nnye no nni nti, wamfa Maria annyaw wɔn, na mmom ɔde no hyɛɛ ne suani nokwafo a ɔpɛ n’asɛm no nsa. Nea Yesu yɛe no ma yehu sɛ, sɛ obi som Nyankopɔn a, ɛsɛ sɛ ɔma n’ani ku n’abusuafo ho paa, ɛnkanka wɔn som.—Yohane 19:25-27.\nNá wɔahyɛ nkɔm dedaw sɛ nkrante tenten behwirew Maria mu. Saa nkɔmhyɛ no baa mu bere a Yesu wui maa Maria dii awerɛhow kɛse no. Sɛ Yesu wu no maa Maria dii awerɛhow paa a, ɛnde sɛnea n’ani gyee ne nnansa so de, yɛnka. Maria nyaa no ntee sɛ anwonwade mu anwonwade bi asi; ná Yesu anyan! Nea ɛmaa n’ani gyee kɛse koraa ne sɛ, Yesu yii ne ho adi kyerɛɛ ne nua Yakobo. (1 Korintofo 15:7) Nea Yesu yɛe no kaa Yakobo ne ne nua mmarima a aka no koma. Bible ma yehu sɛ, akyiri yi, wobegyee no dii sɛ ɔne Kristo no. Ɛyɛɛ kakra no, na wɔne wɔn maame kɔ Kristofo nhyiam, na na ‘wokura mpaebɔ mu.’ (Asomafo Nnwuma 1:14) Akyiri yi, ne nua Yakobo ne ne nua Yuda kyerɛw Bible no bi.\nMaria ani gyei paa sɛ akyiri yi, ne mma mmarima a aka no bɛyɛɛ Kristofo anokwafo\nAsɛm a etwa to a Bible ka faa Maria ho ne sɛ, bere bi na ɔne ne mma mmarima no wɔ Kristofo nhyiam ase rebɔ mpae. Saa asɛm no ma yehu sɛ Maria bɔɔ ne bra yiye paa de twaa sa too hɔ maa yɛn. Ne gyidi nti, awerɛhow nkrante antumi no, na akyiri yi onyaa nhyira kɛse. Sɛ yesuasua ne gyidi a, yɛn nso biribiara nni hɔ a ɛbɛto yɛn wɔ wiase bɔne yi mu a ebetumi yɛn, na nhyira a yebenya nso de, ɛnyɛ ano bi ni.\n^ nky. 8 Bere a Yesu dii mfe 12 a Bible bɔɔ Yosef din kaa asɛm no, ɛno ara ne no. Efi saa bere no, wɔammɔ Yosef din bio. Yesu maame ne ne nuanom nko ara din na wɔbɔe. Bere bi, wɔfrɛɛ Yesu “Maria ba,” na wɔammɔ Yosef din.—Marko 6:3.\n^ nky. 16 Ɛnyɛ Yosef yam ba ne Yesu. Enti Yesu nuanom no yɛ ne maame mma.—Mateo 1:20.


Efiehwɛfoɔ no De ‘Ahonyade a Ɛntene’ Faa Nnamfo (Luka 16) | Yesu Asetena\nMFATOHO A ƐFA EFIEHWƐFOƆ A ƆNTENE NO HO\nFA AHONYADE A ƐNTENE ‘NYA NNAMFO’\nƆba a ɔyerae ho mfatoho a Yesu mae no, ɛsɛ sɛ anka ɛma towgyefo, akyerɛwfo ne Farisifo a wɔretie no hu sɛ, sɛ obi yɛ bɔne na ɔnu ne ho a, Onyankopɔn ayɛ krado sɛ ɔde bɛfiri no. (Luka 15:1-7, 11) Afei deɛ Yesu de n’adwene sii n’asuafo no so maa wɔn mfatoho foforo. Ná ɛfa sikani bi ne ne fiehwɛfoɔ ho. Osikani no tee sɛ ne fiehwɛfoɔ no reyɛ nneɛma basaa.\nYesu kyerɛɛ mu sɛ bere a owura no tee sɛ ne fiehwɛfoɔ no nhwɛ ne nneɛma so yie no, ɔyɛɛ sɛ ɔbɛyi no adi. Afei fiehwɛfoɔ no susuu ho sɛ: “Ɛdeɛn na menyɛ, berɛ a me wura rebɛgye me fiehwɛ adwuma afiri me nsam yi? Me ho nyɛ den pii sɛ mɛtu fam, mefɛre nso sɛ mɛsrɛsrɛ adeɛ.” Ná asɛm rebɛto no, enti ɔkaa sɛ: “Menim deɛ mɛyɛ a sɛ wɔyi me adi firi efiehwɛ adwuma no mu a, nkurɔfoɔ bɛgye me akɔ wɔn afie.” Ɛhɔ ara na ɔfrɛɛ wɔn a wɔde ne wura ka no bisabisaa wɔn sɛ: “Wode me wura ka sɛn?”—Luka 16:3-5.\nNea ɔdi kan no kaa sɛ: “Ngo bat susuhina ɔha,” kyerɛ sɛ ngo galon 580. Ɛbɛyɛ sɛ nea ɔde ka no, na ɔwɔ bobeturo kɛse anaasɛ ɔyɛ obi a ɔtɔ ngo tɔn. Efiehwɛfo no ka kyerɛɛ no sɛ: “Gye wo nhyehyɛeɛ nwoma no na tena ase twerɛ aduonum [galon 290] ntɛm ara.”—Luka 16:6.\nEfiehwɛfoɔ no bisaa ɔfoforo sɛ: “Wo nso, wode ka sɛn?” Ɔbuaa sɛ: “Ayuo mmɔtɔ ɔha.” Efiehwɛfoɔ no ka kyerɛɛ no sɛ: “Gye wo nhyehyɛeɛ nwoma no na twerɛ aduɔwɔtwe.” Enti ɔkyɛɛ ɛka no mu nnum na ɔyii baako fii mu.—Luka 16:7.\nEfiehwɛfoɔ no, na n’adwuma nnya mfii ne nsa, enti ɛka a nkurɔfo de ne wura no, na ɔwɔ hokwan sɛ ɔtete so. Bere a efiehwɛfoɔ no tetee nkurɔfo no ka so no, na ɔde refa wɔn nnamfo na sɛ daakye n’adwuma no nya fi ne nsa a, wɔaboa no.\nƆtetee nkurɔfo ka so ara maa ne wura no tee ho asɛm. Nea efiehwɛfoɔ no yɛe no maa ne wura bɔɔ ka, nanso ne wura no kamfoo no. Ɛwom, nea ɔyɛe no “ntene,” nanso ne wura no huu sɛ ‘ɔde n’adwene ayɛ adwuma,’ na ɛno nti na ɔkamfoo no. Yesu toaa n’asɛm no so sɛ: “Wiase nhyehyɛeɛ yi mma ani ate wɔ wɔn ara awoɔ ntoatoasoɔ yi mu sene hann mma.”—Luka 16:8.\nNea Yesu kae no nkyerɛ sɛ na ɔresosɔ nea efiehwɛfoɔ no yɛe no so, na ɛnkyerɛ nso sɛ ɛsɛ sɛ obi fa nyansa kwan so nya ne ho. Ɛnneɛ, dɛn na na ɔreka ho asɛm? Ɔka kyerɛɛ asuafo no sɛ: “Momfa ahonyadeɛ a ɛntene so nnya nnamfoɔ, na sɛ ɛsa a, wɔagye mo akɔ daa tenabea.” (Luka 16:9) Asuade a ɛwom paa ne sɛ ɛsɛ sɛ yɛtumi hwɛ ade kɔ akyiri na yɛfa yɛn ho adwene. “Hann mma” a Yesu kaa wɔn ho asɛm no yɛ Onyankopɔn asomfo, na nea Yesu kae no kyerɛ sɛ ɛsɛ sɛ wɔde wɔn ahonyade yɛ adwuma nyansam, na wɔyɛ nhyehyɛe pa to hɔ ma daakye\nYehowa Nyankopɔn ne ne Ba no nko ara na wɔbɛtumi agye obi akɔ ɔsoro Ahenni anaa asase so Paradise a Ahenni no de bɛba no mu. Ɛsɛ sɛ yɛtumi de ahonyade biara a yɛwɔ no boa Ahenni nkɔso. Yɛyɛ saa a, na yɛde yɛn ahonyade refa wɔn nnamfo, na sɛ daakye sika, dwɛtɛ ne ahonyade foforo sɛe a, yɛn deɛ yɛbɛtena ase daa.\nYesu kyerɛɛ mu sɛ obi tumi de n’ahonyade anaa nea ɔwɔ yɛ nnwuma pa a, wɔde nneɛma a ɛho hia sen saa bɛhyɛ ne nsa. Afei Yesu kaa sɛ: “Enti sɛ moanni nokorɛ wɔ ahonyadeɛ a ɛntene mu a, hwan na ɔde deɛ ɛyɛ nokorɛ [te sɛ Ahenni ho nneɛma] bɛhyɛ mo nsa?”—Luka 16:11.\nYesu maa n’asuafo no huu sɛ, sɛ wɔbɛgye wɔn akɔ “daa tenabea” hɔ a, ɛnde na adwuma kɛse da wɔn anim. Obi ntumi nsom Onyankopɔn na ɔnsan nsom ahonyade a ɛntene. Yesu wiee n’asɛm no sɛ: “Efie somfoɔ biara nni hɔ a ɔbɛtumi asom awuranom mmienu; anyɛ saa a, gye sɛ ɔtan baako na ɔdɔ baako, anaasɛ ɔbata baako ho na ɔbu baako no animtia. Montumi nsom Onyankopɔn ne Ahonyadeɛ.”—Luka 16:9, 13.\nYesu mfatoho no mu no, dɛn na efiehwɛfoɔ no yɛe a ɛmaa ɔnyaa nnamfo a wɔbɛtumi aboa no daakye?\nBible ka “ahonyadeɛ a ɛntene” a, ɛkyerɛ sɛn? Kristofo bɛyɛ dɛn de saa ahonyade no ‘anya nnamfo’?\nSɛ yɛwɔ “ahonyadeɛ a ɛntene” na sɛ yɛde yɛ nnwuma pa a, hwannom na wɔbɛtumi agye yɛn akɔ “daa tenabea” no mu?


罗马书 15 CCB - Romafo 15 NA-TWI | Biblica América Latina\n罗马书 15 CCB - Romafo 15 NA-TWI\n1我们坚强的人要扶助软弱的人，分担他们的重担，不该只顾自己的喜好。 2 我们每个人都应该为他人着想，建造他人的生命。 3 因为基督并没有专顾自己，正如圣经上说：“辱骂你之人的辱骂都落在我身上。” 4 从前写在圣经上的话都是为了教导我们，使我们靠着忍耐和圣经的鼓励而有盼望。 5 但愿赐忍耐和鼓励的上帝给你们合一的心去效法基督耶稣的榜样， 6 使你们一起同声颂赞上帝——我们主耶稣基督的父。\n7 所以，你们应该像基督接纳你们一样彼此接纳，使上帝得荣耀。 8 你们要知道，基督为了上帝的真理成为犹太人[a]的仆人，好实现上帝对犹太人祖先们的应许， 9 使外族人也因祂的怜悯而将荣耀归给上帝。正如圣经上说：\n14 弟兄姊妹，我知道你们充满良善，知识全备，能彼此劝导。 15 但我仍放胆写信提醒你们几件事，因为我蒙上帝赐恩， 16 在外族人中做基督耶稣的仆人和上帝福音的祭司，好叫外族人借着圣灵得以圣洁，可以作上帝喜悦的祭物。 17 因此，我在基督耶稣里以事奉上帝为荣。 18-19 别的事我不敢提，只有一件是我津津乐道的，就是基督借着我的言语行为，用神迹奇事和圣灵的大能叫外族人顺服，使我把基督的福音从耶路撒冷一路传到了以利哩古。 20 我立志只去从未听过基督之名的地方传福音，免得我建造在别人的根基上。 21 正如圣经上说：“对祂毫无所闻的，将要看见；未曾听过的，将要明白。”\n22 因此，我一直受到拦阻，不能到你们那里。 23 但如今福音传遍了这一带，况且我几年来一直盼望去你们那里， 24 所以我想去西班牙的途中路过你们那里，稍作停留，享受与你们的相聚之乐，然后由你们资助我上路。 25 但现在我要去耶路撒冷服侍当地的圣徒， 26 因为马其顿和亚该亚的教会欣然捐出了财物给耶路撒冷的穷困圣徒。 27 这固然是他们慷慨解囊，但也可以说是他们该还的债。外族人既然分享了犹太圣徒属灵的福分，现在以物质报答他们也是应该的。 28 等我办完这件事，将捐款交付他们之后，我就会途经你们那里去西班牙。 29 我知道我去的时候，必会把基督丰盛的祝福带给你们。\n30 弟兄姊妹，我借着我们主耶稣基督和圣灵所赐的爱心，恳求你们与我一同竭力祷告，为我祈求上帝， 31 使我脱离犹太地区不信之人的迫害，叫耶路撒冷的圣徒乐意接受我带去的捐款， 32 并使我按照上帝的旨意欢然去与你们相聚，一同重新得力。\nCCB : 罗马书 15\n1Ɛsɛ sɛ yɛn a yɛyɛ den wɔ gyidi mu no tumi boa wɔn a wɔn gyidi sua no na wɔatumi agyina wɔn haw ano. Ɛnsɛ sɛ yɛyɛ biribi de ma yɛn ho. 2 Mmom, ɛsɛ sɛ yɛn mu biara boa ne nua wɔ ne yiyedi mu sɛnea ɛbɛyɛ a ɛbɛhyɛ ne gyidi den. 3 Efisɛ, Kristo anyɛ amma ne ho. Sɛnea Kyerɛwsɛm no ka se, “Nsɛm a wɔkae bere a wɔrebɔ wo adapaa no aba me so.” 4 Biribiara a wɔakyerɛw wɔ Kyerɛwsɛm no mu no, wɔakyerɛw de kyerɛkyerɛ yɛn sɛnea ɛbɛyɛ a yɛnam boasetɔ, nkuranhyɛ a Kyerɛwsɛm no de ma yɛn no so benya anidaso.\n5 Onyankopɔn a yenya boasetɔ ne nkuranhyɛ fi ne nkyɛn no, mmoa mo mma munni Kristo Yesu nhwɛso no so na moatumi anya saa nsusuw pa no bi, 6 sɛnea ɛbɛyɛ a, mo nyinaa de nne koro bɛkamfo Onyankopɔn ne yɛn Awurade Yesu Kristo Agya no.\n7 Momma mo ho nka mo ho mo ho mfa nhyɛ Onyankopɔn anuonyam sɛnea Kristo agye mo no. 8 Efisɛ, meka kyerɛɛ mo se, Kristo Yesu bɛyɛɛ Yudafo somfo de kyerɛe sɛ Onyankopɔn yɛ ɔnokwafo a ɔbɛma ne bɔ a ɔhyɛɛ agyanom no aba mu, 9 na wama Amanamanmufo nso akamfo no wɔ ne mmɔborɔhunu ho, sɛnea Kyerɛwsɛm no ka se, “Eyi nti, mɛkamfo wo wɔ Amanamanmufo mu na mato dwom akamfo wo din.”\n10 Na ɛka bio se, “Mo Amanamanmufo, mo ne me manfo nni ahurisi!”\n11 Na bio, “Amanamanmufo nyinaa nyi Awurade ayɛ; aman nyinaa nkamfo no!”\n12 Na bio Yesaia ka se, “Yisai aseni bɛsɔre abedi Amanmanmufo so; ɔno na wɔn ani bɛda no so.”\n13 Esiane gyidi a mowɔ wɔ ne mu no nti, Onyankopɔn a anidaso fi no no, bɛma mo ani agye na moanya asomdwoe sɛnea ɛbɛyɛ a Honhom Kronkron tumi mu no nti, mo anidaso bɛkɔ so anyin.\n14 Me nuanom, m’ankasa mete nka sɛ, ade payɛ ne osuahu a ɛma mutumi kyerɛkyerɛ afoforo no ahyɛ mo ma. 15 Nanso saa krataa yi mu no, masi me bo wɔ nneɛma bi a mabɔ mo ho kɔkɔ wɔ ho pɛn no ho. Esiane adom bi a Onyankopɔn de adom me no nti na ama me bo ayɛ duru, 16 sɛ meyɛ Kristo Yesu somfo a ɛsɛ sɛ meyɛ adwuma ma Amanamanmufo no. Mesom sɛ ɔsɔfo, ka Onyankopɔn Asɛmpa no sɛnea ɛbɛyɛ a Amanamanmufo bɛyɛ afɔrebɔde a ɛsɔ Onyankopɔn ani a Honhom Kronkron no de ama no. 17 Me ne Kristo ayɛ baako yi, afei, mitumi hoahoa me ho wɔ Onyankopɔn som mu. 18 Mesi me bo aka nea Kristo nam me so de nsɛm ne nneyɛe ama madi Amanamanmufo anim, 19 nam nsɛnkyerɛnne tumi ne Honhom no tumi so ama wɔatie Onyankopɔn nkutoo. Enti m’akwantu a mitu mifii Yerusalem baa Iliriko no ama maka asɛmpa a ɛfa Kristo ho no nyinaa.\n20 Na me botae ne sɛ, daa mɛka asɛmpa no wɔ mmeaemmeae a wɔntee Kristo ho asɛm da no, sɛnea ɛbɛyɛ a merento me fapem wɔ obi de so, 21 sɛnea Kyerɛwsɛm no ka se, “Wɔn a wɔnkaa ne ho asɛm nkyerɛɛ wɔn no behu, na wɔn a wɔntee no nso bɛte ase.”\nPaulo yɛ n’adwene sɛ ɔbɛkɔ Roma\n22 Esiane saa asɛm yi nti, nneɛma pii siw me kwan a ɛmma memma mo nkyɛn. 23 Nanso mprempren a mawie m’adwuma wɔ saa amantam yi mu no, na afei mfe pii ni a meperee sɛ mɛba abehu mo no, 24 mepɛ sɛ meba mprempren ara. Sɛ merekɔ Spania a, mɛpɛ sɛ mehu mo na moaboa me ama makɔ hɔ bere a me ne mo atena anigye so kakraa bi no.\n25 Mprempren ara, merekɔ Yerusalem makɔsom Onyankopɔn manfo a wɔwɔ hɔ no.\n26 Efisɛ, asafo a ɛwɔ Makedonia ne Akaia no asi wɔn adwene pi sɛ wɔbɛboa ahiafo a wɔfra Onyankopɔn manfo a wɔwɔ Yerusalem no mu. 27 Wɔn ara na wosii wɔn adwene pi saa, nanso, nokwarem, ɛyɛ wɔn asɛde sɛ wɔboa saa ahiafo no. Amanamanmufo no nyaa Yudafo Honhom no mu nhyira no bi. Ɛno nti na ɛsɛ sɛ Amanamanmufo no de wɔn ahode som Yudafo no. 28 Sɛ miwie saa dwumadi yi na mekɔ wɔn nkyɛn na mede sika a wɔapɛ no nyinaa ma wɔn a, mefi hɔ makɔ Spania. Na sɛ merekɔ a, medu mo hɔ mabɛsra mo. 29 Sɛ meba mo nkyɛn a, minim sɛ mede Kristo nhyira a ɛboro so no bɛba.\n30 Anuanom, menam yɛn Awurade Yesu Kristo ne ɔdɔ a Honhom no de ma me no so hyɛ mo sɛ, mo ne me mmɔ mu mmɔ Onyankopɔn mpae dennen mma me. 31 Mommɔ mpae sɛnea ɛbɛyɛ a asɛm bi rento me wɔ wɔn a wonnye Onyankopɔn nsɛm no nni no mu wɔ Yudea, na mesom a mesom wɔ Yerusalem no, Onyankopɔn manfo a wɔwɔ hɔ no agye atom. 32 Sɛ ɛyɛ Onyankopɔn pɛ a, mede ahosɛpɛw bɛba mo nkyɛn mabɛsra mo.\n33 Asomdwoe Nyankopɔn no ne mo nyinaa ntena. Amen.\nNA-TWI : Romafo 15


2 Ɔhene Artasasta+ afe a ɛto so aduonu,+ ɔsram Nisan+ mu no, ɛbae sɛ na bobesa si n’anim, na sɛnea meyɛ daa no, mefaa bobesa no de maa ɔhene.+ Nso na m’anim nyɛɛ mmɔbɔmmɔbɔ n’anim da.+ 2 Ɛnna ɔhene bisaa me sɛ: “Dɛn nti na w’anim ayɛ mmɔbɔmmɔbɔ+ sɛɛ, bere a wonyare? Eyi nyɛ biribiara sɛ koma mu awerɛhow.”+ Ɛmaa ehu kɛse kaa me. 3 Na meka kyerɛɛ ɔhene sɛ: “Ɔhene, nya nkwa daa!+ Dɛn nti na m’anim renyɛ mmɔbɔmmɔbɔ, bere a kurow+ a m’agyanom adamoa wom+ adan amamfõ na n’apon nso, wɔde ogya ahyew?”+ 4 Ɛnna ɔhene bisaa me sɛ: “Dɛn na wopɛ sɛ woyɛ?”+ Ntɛm ara na mebɔɔ ɔsoro Nyankopɔn+ mpae.+ 5 Ɛno akyi no meka kyerɛɛ ɔhene sɛ: “Sɛ eye wɔ ɔhene ani so,+ na sɛ w’akoa anya w’anim dom a,+ ma menkɔ Yuda kurow a m’agyanom adamoa wom no mu na mensan nkɔkyekye.”+ 6 Na ɔhene a ɔhemmaa te ne nkyɛn no bisaa me sɛ: “W’akwantu no bedi nna ahe, na da bɛn na wobɛsan aba?” Mehyɛɛ ɔhene da,+ na na eye+ wɔ n’ani so sɛ ɔbɛma makɔ. 7 Na meka kyerɛɛ ɔhene sɛ: “Sɛ eye wɔ ɔhene ani so a, ma wɔmma me nkrataa+ nkɔma amradofo+ a wɔwɔ asubɔnten kɛse no agya no,+ na wɔama matwam akɔ Yuda; 8 ne krataa nso a mede bɛma ɔhene kwae sohwɛfo Asaf, na wama me nnua a mede bɛyɛ ofie+ no Abankɛse apon,+ ne kurow no afasu+ ne ofie a merekɔ mu no ho adwuma.” Enti ɔhene de maa me, me Nyankopɔn papayɛ nsa a ɛwɔ me so nti.+ 9 Mikoduu asubɔnten kɛse no agya amradofo+ no nkyɛn, na mede ɔhene nkrataa no maa wɔn. Ɔhene maa asahene ne apɔnkɔsotefo nso kaa me ho kɔe. 10 Bere a Horonni+ Sanbalat+ ne Ammonni+ Tobia,+ ɔsomfo no, tee no, ɛyɛɛ wɔn yaw kɛse+ sɛ obi aba rebɛhwehwɛ yiyedi ama Israel mma. 11 Mikoduu Yerusalem, na metenaa hɔ nnansa. 12 Na mesɔree anadwo, me ne mmarima kakraa bi a wɔka me ho, nanso manka nea na me Nyankopɔn de rehyɛ me koma mu sɛ menyɛ mma Yerusalem+ no ho asɛm ankyerɛ obiara.+ Ná aboa biara nso nka me ho sɛ aboa a mete no so no nko. 13 Mefaa Obon Pon+ no mu fii adi anadwo faa Ɔtweaseɛ Nsuaniwa no anim kɔɔ Sumina Pon no ano,+ na merekɔ nyinaa na merehwɛ Yerusalem afasu no,+ sɛnea na abubu na wɔde ogya nso ahyew n’apon no.+ 14 Na mitwaam kɔɔ Nsuaniwa Pon+ no ano toaa so kɔɔ Ɔhene Ɔtare no ho, na aboa a mete no so no annya baabiara amfa. 15 Ɛnna metoaa so faa osubon+ no mu anadwo no, na mehwɛɛ afasu no ara; ɛno akyi no, mesan m’akyi bɛfaa Obon Pon+ no mu bae. 16 Ná asoafo+ no nnim baabi a mekɔe ne nea na mereyɛ; na Yudafo no ne asɔfo no ne atitiriw ne asoafo no ne adwumayɛfo nkae no nso, na minnya nkaa biribiara nkyerɛɛ wɔn. 17 Afei meka kyerɛɛ wɔn sɛ: “Moahu sɛnea yɛn asɛm ayɛ mmɔbɔ, sɛnea Yerusalem ayɛ amamfõ na wɔde ogya ahyew n’apon. Mommra mma yɛnto Yerusalem afasu no bio, na yɛankɔ so antena yɛn ahohora mu.”+ 18 Na mekaa sɛnea me Nyankopɔn nsa+ adi aboa me+ no kyerɛɛ wɔn, ne ɔhene nsɛm+ a ɔka kyerɛɛ me no. Ɛnna wɔkae sɛ: “Momma yɛnsɔre na yensi.” Enti wɔhyɛɛ wɔn nsam den maa adwuma pa no.+ 19 Bere a Horonni Sanbalat+ ne Ammonni+ Tobia,+ ɔsomfo no,+ ne Arabiani+ Gesem+ tee no, wodii yɛn ho fɛw,+ na wobuu yɛn animtiaa kae sɛ: “Dɛn na moreyɛ yi? Ɛnyɛ ɔhene na moretew n’anim atua yi?”+ 20 Nanso, mibuaa wɔn sɛ: “Ɔsoro Nyankopɔn no,+ Ɔno na ɔbɛma asi yɛn yiye,+ na yɛn a yɛyɛ ne nkoa no, yɛn na yɛbɛsɔre asi; na mo de, munni kyɛfa+ ne hokwan ne nkae+ biara Yerusalem.”


Wobɔ “Nnwuma Pa Ho Mmɔden”? | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italian Sign Language Japanese Kazakh Kikuyu Kinyarwanda Kirghiz Korean Kwangali Kwanyama Latvian Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n‘Kristo Yesu de ne ho bɔɔ afɔre maa yɛn, na ɔde atew ɔman bi ho ayɛ n’ankasa ne de a wɔbɔ nnwuma pa ho mmɔden.’—TITO 2:13, 14.\nSɛ wobɔ nnwuma pa ho mmɔden a, adɛn nti na ɛyɛ anuonyam kɛse?\nAsɛm bɛn na ɛwɔ Daniel 2:41-45 a ɛma yehu nea enti a ehia sɛ yɛde nsi ne ahokeka ka asɛm no?\nKyerɛ nea enti a abrabɔ pa twe nkurɔfo ba nokware som mu ne Yehowa Nyankopɔn nkyɛn.\n1, 2. Dɛn na ɛhyɛ Yehowa Adansefo anuonyam? Eyi ka wo dɛn?\nSƐ NKURƆFO yɛ ade kɛse bi na wonya abasobɔde a, wohu sɛ wɔahyɛ wɔn anuonyam paa. Ebinom abiri wɔn mogya ani asiesie aman bi ntam ma asomdwoe aba. Ɛno nti wɔabɔ wɔn aba so ahyɛ wɔn anuonyam kɛse. Ɛnde, hwɛ sɛ Ɔbɔadeɛ Nyankopɔn ankasa asoma wo sɛ kɔboa nkurɔfo ma wɔne ne ntam nyɛ papa; anuonyam bɛn na ɛkyɛn eyi?\n2 Yehowa Adansefo nkutoo na Yehowa ahyɛ wɔn anuonyam de adwuma a ɛte saa ahyɛ wɔn nsa. Onyankopɔn ne Kristo kyerɛ yɛn kwan ma ‘yɛpata nkurɔfo ba Onyankopɔn nkyɛn.’ (2 Kor. 5:20) Yehowa nam yɛn so retwe nkurɔfo ba ne nkyɛn. Eyi nti, yɛaboa nnipa ɔpepem pii wɔ aman bɛboro 235 so ma wɔne Onyankopɔn ntam ayɛ papa. Saafo no wɔ anidaso sɛ wɔbɛtena ase daa. (Tito 2:11) Yɛde nsi ne ahokeka ka kyerɛ obiara a ‘ɔpɛ nkwa nsu’ sɛ ommegye bi kwa. (Adi. 22:17) Saa adwuma yi da yɛn koma so na yeyi yɛn yam yɛ, enti yebetumi aka sɛ yɛyɛ nkurɔfo a yɛbɔ “nnwuma pa ho mmɔden.” (Tito 2:14) Afei, momma yɛnhwɛ nnwuma pa a ɛtwe nkurɔfo ba Yehowa nkyɛn. Emu biako ne asɛnka adwuma no.\nSUASUA YEHOWA NE YESU NNAMYƐ\n3. Awerɛhyem bɛn na “Yehowa nnamyɛ” ma yenya?\n3 Yesaia 9:7 ma yehu nneɛma pa a Onyankopɔn Ba no bɛyɛ wɔ n’Ahenni mu. Saa kyerɛwsɛm no ma yehu sɛ “asafo Yehowa nnamyɛ na ɛbɛyɛ eyi” nyinaa. Eyi kyerɛ sɛ adesamma nkwagye ho hia yɛn soro Agya no paa. Sɛ Yehowa ankasa de nnamyɛ reyɛ nkwagye adwuma a, ɛnde ɛsɛ sɛ ɛka biribi kyerɛ yɛn. Ɛkyerɛ sɛ ɛsɛ sɛ yɛn nso yeyi yɛn komam de nsi ne nnamyɛ yɛ Ahenni asɛmpaka adwuma a Onyankopɔn de ahyɛ yɛn nsa no. Sɛ yɛde nsi ne ahokeka boa nkurɔfo ma wobehu Onyankopɔn a, ɛkyerɛ sɛ yɛresuasua Yehowa ankasa nnamyɛ. Yɛyɛ Onyankopɔn mfɛfo adwumayɛfo, enti yemmisa yɛn ho sɛ, ‘Miyi me yam ka asɛmpa no sɛnea me tebea bɛma me kwan biara?’—1 Kor. 3:9.\n4. Dɛn na Yesu yɛe a ɛkyerɛ sɛ ɔde nsi ne ahokeka yɛɛ asɛnka adwuma no?\n4 Yesu nso yɛ obi a ɔyɛ nnam. Wantoto n’asɛnka adwuma ase koraa; ɔde nsi ne ahokeka na ɛyɛe. Yesu amfa no ahogono; nnipa pii sɔre tiaa no, nanso ogyinaa mu de nsi yɛɛ asɛnka adwuma no kosii sɛ wokum no yayaayaw wɔ asase so. (Yoh. 18:36, 37) Aka kakra ma Yesu awu de, na adagyew nnim koraa; ɔyeree ne ho denneennen sɛ ɔbɛboa nkurɔfo ma wɔabehu Yehowa.\n5. Ɔkwan bɛn so na Yesu yɛɛ n’ade sɛ odwumayɛni a ɔwɔ borɔdɔma ho mfatoho no mu?\n5 Yesu yɛɛ mfatoho bi wɔ afe 32 Y.B. mu. Ɔkae sɛ na ɔbarima bi wɔ borɔdɔma si ne bobeturo mu, na mfe abiɛsa ansow aba. Enti ɔbarima no ka kyerɛɛ ne dwumayɛni a ɔhwɛ so no sɛ ontwa dua no nkyene, nanso odwumayɛni no srɛɛ no sɛ ɔmma no bere ma ɔmfa sumina ngu ase. (Monkenkan Luka 13:6-9.) Bere a Yesu kaa saa asɛm no, na nnipa kakraa bi na abɛyɛ n’asuafo. Nanso Yesu mfatoho yi ma yehu sɛ na ɔpɛ sɛ ɔde bere tiaa a ɔwɔ wɔ asase so ka asɛm no denneennen wɔ Yudea ne Perea. Enti ɔde bɛyɛ asram asia a aka no hyɛɛ asɛmpaka adwuma no mu gya. Aka nna kakraa bi ma Yesu awu no, osuu ne nkurɔfo efisɛ wɔanyɛ asɛm no ho hwee; ‘wɔde wɔn aso tiee kwa.’—Mat. 13:15; Luka 19:41.\n6. Adɛn nti na ɛsɛ sɛ yɛde nnamyɛ yɛ asɛnka adwuma no?\n6 Seesei de, awiei no adu koraa ne sa. Enti wunhu sɛ saa bere yi na ɛsɛ sɛ yɛde nnamyɛ ka asɛmpa no? (Monkenkan Daniel 2:41-45.) Ɛyɛ akwannya kɛse paa sɛ yɛyɛ Yehowa Adansefo! Yɛn nkutoo ne nnipa a yɛwɔ asase so a yɛma adesamma hu wɔn haw ano aduru. Nnansa yi obi a ɔkyerɛw atesɛm krataa kae sɛ yɛrentumi nnya asɛmmisa yi ho mmuae: “Dɛn nti na nnipa papa hu amane?” Nanso yɛn Kristofo de, Bible nti yenim mmuae no, na ɛyɛ hokwan kɛse sɛ yɛbɛma nkurɔfo ahu nea Bible ka. Bio nso ɛsɛ sɛ yebu no sɛ asɛyɛde a ɛnsɛ sɛ yɛtoto n’ase. Enti bere a yɛreyɛ adwuma a Onyankopɔn de ahyɛ yɛn nsa no, momma ‘yɛnyɛ hyew honhom mu.’ (Rom. 12:11) Sɛ yɛde nnamyɛ yɛ asɛnka adwuma no a, Yehowa behyira so ma nkurɔfo abehu no na wɔadɔ no.\nYƐDE NNEƐMA BƆ AFƆRE A, ƐHYƐ YEHOWA ANUONYAM\n7, 8. Sɛ yɛde nneɛma bɔ afɔre a, ɔkwan bɛn so na ɛhyɛ Yehowa anuonyam?\n7 Paulo faa ɔhaw pii mu kaa asɛmpa no. Ɛtɔ da bi a ‘osi pɛ,’ ɛtɔ da nso a “yafumpan.” (2 Kor. 6:5) Ɛnnɛ nso, yɛn nuanom mmarima ne mmea de nneɛma bɔ afɔre ka asɛmpa no. Yɛreka yi, ebia wɔn a wɔn ho adwene ba yɛn tirim ne akwampaefo. Wɔde asɛnka adwuma no di kan wɔ biribiara mu, nanso wɔn ara na wɔyɛ adwuma hwɛ wɔn ho. Wo de, ma yɛnhwɛ asɛmpatrɛwfo nso. Wokum wɔn ho boa nkurɔfo wɔ amannɔne. Sɛ yɛbɛka a, ‘wɔrehwie wɔn ho sɛ nsã abɔ afɔre.’ (Filip. 2:17) Asafo mu mpanyimfo nso ɛ? Yehowa nguan nti, ɛtɔ da bi a wonnya bere nnidi mpo na wɔanya bere ada. Nkwakoraa ne mmerewa ne wɔn a yare reteetee wɔn nso mia wɔn ani kɔ asafo nhyiam ne asɛnka. Sɛ yɛhwɛ sɛnea Onyankopɔn asomfo yi de nneɛma bɔ afɔre yɛ ɔsom adwuma no a, ɛka koma paa. Yɛrekɔ a yɛreba nyinaa, nkurɔfo ani tua, na wohu sɛ asɛnka adwuma no ho hia paa.\n8 Obi a ɔnyɛ Ɔdansefo kyerɛw asɛm bi kɔɔ atesɛm krataa bi mu wɔ United Kingdom. Ɔkae sɛ: ‘Nkurɔfo ani atu nyamesom mu. Minhu nea asɔfo no te hɔ reyɛ. Wɔte faako; wɔnkɔ nkurɔfo nkyɛn sɛnea Kristo yɛe no. Ɔsom biako pɛ na mihu sɛ wodwen nkurɔfo ho. Wɔne Yehowa Adansefo; wɔkɔ nkurɔfo nkyɛn kɔkyerɛkyerɛ wɔn nokware no.’ Ɛnnɛ ɛyɛ den sɛ obi bekum ne ho ama afoforo, enti sɛ yetu yɛn ho ka asɛmpa no a, ɛhyɛ Yehowa Nyankopɔn anuonyam.—Rom. 12:1.\nSɛ nkurɔfo hu wo wɔ asɛnka mu koraa kɛkɛ a, ɛno nko ara yɛ adansedi kɛse\n9. Dɛn na ebepusuw yɛn ma yɛde nnamyɛ aka asɛmpa no?\n9 Nanso sɛ yehu sɛ nsi ne ahokeka a kan na yɛde yɛ asɛnka adwuma no rekɔ fam a, dɛn na yɛbɛyɛ? Ade biako a ɛbɛboa yɛn ne sɛ yebedwinnwen nea Yehowa nam asɛnka adwuma no so reyɛ ho. (Monkenkan Romafo 10:13-15.) Sɛ obi benya nkwa a, gye sɛ onya Yehowa mu gyidi na ɔbɔ ne din, nanso sɛ yɛanka asɛm no ankyerɛ nkurɔfo a, ɛbɛyɛ dɛn na wɔayɛ saa? Ɛsɛ sɛ eyi pusuw yɛn ma yɛbɔ nnwuma pa ho mmɔden na yɛde nnamyɛ ka Ahenni ho asɛmpa no.\nABRABƆ PA TWE NKURƆFO BA ONYANKOPƆN NKYƐN\nNkurɔfo ani tua wo nokwaredi ne w’adwumaden\n10. Dɛn nti na yebetumi aka sɛ, sɛ yɛbɔ bra pa a, ɛtwe nkurɔfo ba Yehowa nkyɛn?\n10 Ɛnyɛ nnamyɛ a yɛde ka asɛmpa no nkutoo na ɛtwe nkurɔfo ba Onyankopɔn nkyɛn. Ade foforo a ɛboa paa ne sɛ yɛbɛbɔ bra pa. Paulo kyerɛɛ nea enti a ehia sɛ yɛbɔ bra pa. Ɔkyerɛwee sɛ: “Yɛnto hintidua biribiara mu, na wɔannya yɛn som adwuma no ho asɛm biara.” (2 Kor. 6:3) Sɛ yɛma yɛn kasa ho tew na yɛbɔ bra pa a, ɛma Onyankopɔn nkyerɛkyerɛ ho ba nyam, na ɛma Yehowa som yɛ nkurɔfo akɔnnɔ. (Tito 2:10) Nokwasɛm ni, sɛ nkurɔfo hu sɛ yɛbɔ yɛn bra sɛ Kristo a, ɛka wɔn ma wosua nokware no.\n11. Dɛn nti na ɛsɛ sɛ yɛbɔ mpae na yesusuw ho hwɛ sɛnea yɛn abrabɔ ka afoforo?\n11 Yenim sɛ, abrabɔ pa twe nkurɔfo ba nokware no mu, nanso ɔbrabɔne mma nkurɔfo ani nnye nokware no ho. Enti sɛ yɛwɔ adwumam oo, fie oo, sukuu oo, ɛnsɛ sɛ yɛyɛ biribiara a ɛbɛma nkurɔfo aka yɛn asɛnka adwuma anaa yɛn abrabɔ ho asɛmmɔne. Sɛ yɛboapa yɛ bɔne a, ɛho nsunsuanso nye koraa; ebetumi asɛe yɛne Yehowa ntam korakora. (Heb. 10:26, 27) Eyi nti, ɛsɛ sɛ yɛbɔ mpae na yesusuw yɛn abrabɔ ho yiye na yɛhwɛ sɛnea ɛka afoforo. Wiase no porɔw ara na ɛreporɔw, enti ɛnsɛ sɛ ɛyɛ den ma nkurɔfo sɛ wobehu nsonsonoe a ɛda “nea ɔsom Onyankopɔn ne nea ɔnsom no no ntam.” (Mal. 3:18) Nokwasɛm ni, sɛ yebetumi aka nkurɔfo aba Onyankopɔn ho a, yɛn abrabɔ pa di mu akoten paa.\n12-14. Sɛ yehyia ɔsɔretia na yegyina mu a, ɛma nkurɔfo bu nokware no dɛn? Ma nhwɛso.\n12 Bere a Paulo kyerɛw Korintofo no, ɔka kyerɛɛ wɔn sɛ asɛmpa no nti ɔkɔɔ ahohia ne ahokyere mu, nkurɔfo hwee no na ɔdaa afiase. (Monkenkan 2 Korintofo 6:4, 5.) Sɛ yehyia amanehunu na yegyina mu pintinn a, ebetumi aka nkurɔfo ma wɔabegye nokware no. Nhwɛso bi ni: Mfe bi a atwam no, na nkurɔfo bi a wɔwɔ Angola man no fã bi pɛ sɛ wɔtɔre Yehowa Adansefo ase wɔ mpɔtam hɔ. Da bi na Adansefo 2 a wɔabɔ asu ne anigyefo 30 nam kwan so rekɔ adesua, ɛnna atamfo yi kyeree wɔn. Atamfo yi bɔɔ gua hwee wɔn. Wɔhwee wɔn araa kosii sɛ mogya fii ase pram wɔn. Mmea ne mmofra mpo, wɔamfa wɔn ho ankyɛ wɔn. Nea enti a wɔyɛɛ saa ne sɛ, na wɔpɛ sɛ wɔde ehu hyɛ ɔmanfo mu na obiara ammɔ ne ho mmusu antie Yehowa Adansefo. Ɔhwe yi nyinaa akyi no, kurom hɔfo pii ka kyerɛɛ Adansefo no sɛ wɔne wɔn mmesua Bible! Eyi nti, Ahenni asɛmpaka adwuma no nyaa nkɔanim maa nnipa pii baa nokware no mu, na anuanom nyaa nhyira pii.\n13 Saa asɛm yi ma yehu sɛ, sɛ yehyia sɔhwɛ na yegyina pintinn tie nea Bible ka a, etumi twetwe afoforo ba nokware no mu. Bere bi Petro ne asomafo a aka no hyiaa ɔtaa na wɔde akokoduru gyinaa mu pintinn. Yebetumi aka sɛ saa a wɔyɛe no twee nkurɔfo baa Onyankopɔn nkyɛn. (Aso. 5:17-29) Yɛn nso, sɛ yehyia ɔsɔretia na yɛde yɛn nan si fam yɛ nea ɛteɛ a, ebetumi ama yɛn sukuufo, yɛn adwumamfo, anaa yɛn abusuafo abegye nokware no.\n14 Da biara da yɛn nuanom binom hyia ɔtaa. Yɛrekasa yi mpo, wɔde anuanom mmarima bɛyɛ 40 agu afiase wɔ Armenia. Adɛn ntia? Wɔn bɔne ara ne sɛ wɔnkɔ sraadi. Yɛhwɛ sɛnea nneɛma rekeka kɔ a, daakye wɔde anuanom pii begu afiase. Eritrea nso, Yehowa asomfo 55 na wogu afiase; ebi adi boro mfe 60. Yɛkɔ South Korea a, Adansefo bɛyɛ 700 na wogu afiase esiane wɔn gyidi nti. Mfe 60 ni na wofii ase de anuanom guu afiase wɔ hɔ. Yɛn mpaebɔ ne sɛ yɛn nuanom a wɔretaa wɔn wɔ aman horow so no bɛkɔ so adi nokware na ahyɛ Onyankopɔn anuonyam na atwetwe nkurɔfo aba nokware som mu.—Dw. 76:8-10.\n15. Fa osuahu bi kyerɛ sɛnea nokwaredi tumi twe nkurɔfo ba nokware no mu.\n15 Ade foforo a ebetumi atwe nkurɔfo aba nokware no mu ne yɛn nokwaredi. (Monkenkan 2 Korintofo 6:4, 7.) Wo de, momma yɛnhwɛ osuahu yi: Onuawa bi foroo bɔs, na bere a ɔyɛe sɛ ɔretwa tekiti no, ɔmannifo bi a ɔte bɔs no mu ka kyerɛɛ no sɛ, ‘Sɛ wubesi ha yi ara enti enhia sɛ wutwa tekiti biara.’ Onuawa no ka kyerɛɛ no sɛ, ɛno koraa mpo a, ɛsɛ sɛ otwa tekiti. Ankyɛ na ɔmannifo no duu baabi a obesi. Osii no, bɔs drɔba no twaa n’ani hwɛɛ yɛn nuabea no bisaa no sɛ, “Woyɛ Yehowa Dansefo?” Yɛn nuabea no kae sɛ, “Aane meyɛ bi.” Onuawa no bisaa drɔbani no sɛ, “Adɛn nti na wubisa saa?” Obuae sɛ, “Metee sɛ moreka tekiti ho asɛm. Minim sɛ nnipa pii ntwa tekiti, nanso mo Yehowa Adansefo de, monka ho. Mudi nokware wɔ biribiara mu.” Asram kakra akyi no, onuawa yi hyiaa owura bi wɔ adesua ase. Owura no bisaa no sɛ, “Wunim me? Me na meka bɔs a me ne wo bɔɔ tekiti ho nkɔmmɔ no. Wo nokwaredi nti, me ne Yehowa Adansefo afi ase resua Bible.” Nkurɔfo nim yɛn sɛ yedi nokware, enti wogye asɛmpa a yɛka no di.\nFA WO SUBAN HYƐ ONYANKOPƆN ANUONYAM DAA\n16. Sɛ yɛda abodwokyɛre, ɔdɔ, ne ayamye adi a, ɛka nkurɔfo dɛn? Dɛn na ɔsom mu akannifo bi yɛ?\n16 Sɛ yɛda abodwokyɛre, ɔdɔ ne ayamye adi a, ɛno nso twetwe nkurɔfo ba Yehowa nkyɛn. Sɛ nkurɔfo hu saa su yi wɔ yɛn ho a, ɛka wɔn ma wɔhwehwɛ Yehowa akyi kwan. Afei wɔn kɔn dɔ sɛ wobehu n’apɛde ne ne nkurɔfo yiye. Nokware Kristofo suban ne wɔn abrabɔ hyɛ Onyankopɔn anuonyam. Nanso ɛnyɛ saa na ɔsom mu akannifo dodow no ara te. Wɔyɛ wɔn ho sɛ wɔbɔ bra pa nanso ɛyɛ ani so de kwa. Wɔawerɛw wɔn asɔremma ho anya wɔn ho tam; wɔde sika no bi asisi adan akɛse atotɔ kar a ne bo yɛ den. Wɔn mu baako mpo de, wasi dan ama ne kraman de air-conditioner abɔ mu. Nnipa pii a wɔkyerɛ sɛ wɔyɛ Kristo akyidifo no ntie Yesu asɛm yi: “Momfa mma kwa.” (Mat. 10:8) Mmom wɔyɛ wɔn ade sɛ tete Israel asɔfo bɔne no. Wɔkyerɛkyerɛ “gye akatua,” na asɛm no mpo ne sɛ wɔn nkyerɛkyerɛ nnyina Bible so. (Mika 3:11) Nyaatwom a ɛte saa nka nkurɔfo mma Onyankopɔn ho.\n17, 18. (a) Sɛ yesuasua Yehowa su a, ɔkwan bɛn so na ɛhyɛ no anuonyam? (b) Adɛn nti na wopɛ sɛ wobɔ nnwuma pa ho mmɔden?\n17 Nanso sɛ nkurɔfo hu sɛ yɛkyerɛkyerɛ nokware no na yɛyɛ nneɛma pa taa akyi a, ɛka wɔn koma ma wɔba Onyankopɔn nkyɛn. Nhwɛso bi ni: Da bi na ɔkwampaefo bi reka asɛm no wɔ afie afie, na ɔkɔbɔɔ okunafo aberewa bi pon mu. Ɔbea no pue baee no, ɔka kyerɛɛ no sɛ n’ani nnye asɛm no ho. Ɔka kyerɛɛ ɔkwampaefo no sɛ, bere a ɔbɔɔ ne pon mu no na ogyina antweri so rehyɛ bɔlb wɔ ne gyaade. Onua no ka kyerɛɛ no sɛ: “Wo nko ara a worehyɛ bɔlb yi deɛ, anhwɛ a na woapira.” Enti onua no hyɛɛ bɔlb no maa no, na ɔtoaa so kɔɔ fie a edi hɔ kɔkaa asɛm no. Akyiri yi okunafo no babarima tee nea onua no yɛe, na ɛkaa ne koma paa. Enti ɔbɔɔ mmɔden sɛ ɔbɛhwehwɛ onua no ada no ase. Ewiee ase no, okunafo no ba no maa anuanom ne no suaa Bible.\n18 Adɛn nti na woasi wo bo sɛ wobɛbɔ nnwuma pa ho mmɔden? Wunim sɛ, sɛ yɛde nnamyɛ yɛ asɛnka adwuma no na yɛbɔ bra pa a, ɛbɛhyɛ Yehowa anuonyam na aboa nkurɔfo ma wɔanya nkwa. (Monkenkan 1 Korintofo 10:31-33.) Sɛ yɛde nsi ne ahokeka ka asɛmpa no na yɛbɔ bra pa a, ɛkyerɛ sɛ yefi yɛn komam dɔ Onyankopɔn ne yɛn yɔnko nnipa. (Mat. 22:37-39) Sɛ yɛbɔ nnwuma pa ho mmɔden a, yɛn ani begye na yɛanya akomatɔyam nnɛ. Bio, yebetumi ahwɛ kwan sɛ daakye adesamma nyinaa de nnamyɛ bɛsom yɛn Bɔfo Yehowa na wɔahyɛ no anuonyam.


Yesu Mfatoho a Ɛfa Dwetikɛse Ho | Adesua\n“Ɔmaa baako dwetikɛseɛ nnum, ɔmaa baako mmienu, na ɔmaa ɔfoforɔ nso baako.”—MATEO 25:15.\nDɛn nti na Yesu maa dwetikɛse ho mfatoho no?\nBere bɛn na Owura no bɛba abɛbu akontaa?\nDɛn na yɛsua fi saa mfatoho yi mu?\n1, 2. Dɛn nti na Yesu maa dwetikɛse ho mfatoho no?\nYESU maa dwetikɛse ho mfatoho no kyerɛɛ n’akyidifo a wɔasra wɔn no ma wɔhuu adwuma a ɛsɛ sɛ wɔyɛ. Nanso saa mfatoho no fa Yesu asuafo nyinaa ho. Enti sɛ yɛwɔ anidaso sɛ yɛbɛkɔ soro oo, yɛbɛtena asase so oo, ɛhia sɛ yɛte saa mfatoho yi ase.\n2 Bere bɛn na Yesu maa mfatoho no? Ɛyɛ bere a na ɔrekyerɛ n’asuafo no sɛnkyerɛnne a wɔde bɛhu sɛ wabɛyɛ Ɔhene na awiei bere no afi ase. (Mateo 24:3) Enti dwetikɛse ho mfatoho no ka saa sɛnkyerɛnne no ho, na ɛrenya mmamu wɔ yɛn bere yi so.\n3. Dɛn na yɛsua fi mfatoho a ɛwɔ Mateo ti 24 ne 25 no mu?\n3 Bere a Yesu maa dwetikɛse ho mfatoho no, ɔmaa mfatoho foforo mmiɛnsa a ɛno nso ka awiei bere ho sɛnkyerɛnne no ho. Mfatoho yi nyinaa kyerɛ suban pɔtee a ɛsɛ sɛ n’akyidifo nya. Yɛbɛtumi akenkan mfatoho ahorow yi ho asɛm wɔ Mateo 24:45 kɔsi Mateo 25:46. Mfatoho a ɛdi kan no fa akoa nokwafo no ho. Wɔyɛ Kristofo kuw ketewa bi a wɔasra wɔn sɛ wɔnkyerɛkyerɛ Yehowa nkurɔfo. Ɛsɛ sɛ wɔyɛ anokwafo ne mmadwemma. * (Hwɛ ase hɔ asɛm no.) Mfatoho a ɛdi hɔ no fa mmaabun du ho. Yesu bɔɔ Kristofo a wɔasra wɔn no nyinaa kɔkɔ wɔ saa mfatoho no mu sɛ, ɛsɛ sɛ wɔyɛ krado na wɔwɛn efisɛ wɔnnim da anaa dɔnhwerew a ɔbɛba. * (Hwɛ ase hɔ asɛm no.) Afei Yesu maa dwetikɛse ho mfatoho no de kyerɛɛ Kristofo a wɔasra wɔn no sɛ ɛbɛhia sɛ wɔyere wɔn ho yɛ adwuma a wɔde ahyɛ wɔn nsa wɔ Kristofo asafo no mu no. Ɛno akyi no, Yesu maa nnwan ne mmirekyie ho mfatoho no. Ɛfa wɔn a wɔwɔ anidaso sɛ wɔbɛtena asase so no ho. Ɔsii so dua sɛ ɛsɛ sɛ wɔdi nokware na wɔyɛ nea wɔbɛtumi biara de boa ne nuanom a wɔasra wɔn no. * (Hwɛ ase hɔ asɛm no.) Yɛbɛkyerɛkyerɛ dwetikɛse ho mfatoho no mu wɔ adesua yi mu.\nƆBARIMA BI MAA NE NKOA SIKA PII\n4, 5. Ɔbarima a ɔwɔ mfatoho no mu no gyina hɔ ma hena? Dwetikɛse no yɛ sɛn?\n4 Kenkan Mateo 25:14-30. Yesu kaa ɔbarima bi a ɔtuu kwan ho asɛm wɔ dwetikɛse ho mfatoho no mu. Mfatoho bi a ɛte saa ara mu no, Yesu kaa ɔbarima bi a ɔtuu kwan sɛ ɔrekɔpɛ ahenni ho asɛm. * (Hwɛ ase hɔ asɛm no.) (Luka 19:12) Wɔaka mfatoho mmienu yi ho asɛm wɔ yɛn nwoma ahorow mu mfe pii. Wɔkyerɛkyerɛɛ mu sɛ ɔbarima a ɔwɔ mfatoho no mu no gyina hɔ ma Yesu a ɔkɔɔ soro afe 33 no. Nanso bere a Yesu kɔɔ soro no, ɛnyɛ amonom hɔ ara na ɔbɛyɛɛ Ɔhene. Ɔtwɛn kɔsii afe 1914, bere a wɔde n’atamfo ‘yɛɛ ne nan ase ntiasoɔ’ no.—Hebrifoɔ 10:12, 13.\n5 Yesu kaa sɛ na ɔbarima a ɔwɔ mfatoho no mu no wɔ dwetikɛse nwɔtwe. Ná ɛyɛ sika pii. * (Hwɛ ase hɔ asɛm no.) Ɔbarima no de sika yi maa ne nkoa ansa na ɔretu kwan. Ɔka kyerɛɛ wɔn sɛ wɔmfa sika no nyɛ adwuma mfa mpɛ mfaso pii mma no. Sɛnea na sika no som bo paa ma ɔbarima no, saa ara na na biribi wɔ hɔ a ɛsom bo paa ma Yesu. Ná ɛyɛ dɛn? Ɛyɛ adwuma a ɔyɛe bere a ɔwɔ asase so no.\n“Momma mo ani so nhwɛ mfuo no sɛ ahoa sɛ wɔtwa”\n6, 7. Dwetikɛse no gyina hɔ ma dɛn?\n6 Ná asɛnka adwuma no ho hia Yesu paa. Asɛnka adwuma a ɔyɛe no maa nnipa pii bɛyɛɛ n’asuafo. (Kenkan Luka 4:43.) Nanso na ɔnim sɛ adwuma pii wɔ hɔ a ɛsɛ sɛ asuafo no yɛ, na na nnipa pii bɛgye asɛmpa no atom. Ɔka kyerɛɛ n’asuafo no sɛ: “Momma mo ani so nhwɛ mfuo no sɛ ahoa sɛ wɔtwa.” (Yohane 4:35-38) Okuani papa biara nni hɔ a ɔbɛgya n’afuo a ahoa a ɛsɛ sɛ wɔtwa hɔ. Saa ara na na Yesu te. Ansa na Yesu rebɛkɔ soro no, ɔka kyerɛɛ n’akyidifo sɛ: ‘Monkɔ nkɔyɛ asuafoɔ.’ (Mateo 28:18-20) Yesu nam saa asɛm yi so de ademude bi a ɛsom bo hyɛɛ wɔn nsa, na ɛno ne asɛnka adwuma no.—2 Korintofoɔ 4:7.\n7 Sɛnea ɔbarima a ɔde ne sika maa ne nkoa no yɛe no, saa ara na Yesu de asuafoyɛ adwuma no hyɛɛ n’akyidifo a wɔasra wɔn no nsa. (Mateo 25:14) Enti dwetikɛse no gyina hɔ ma asɛnka ne asuafoyɛ adwuma no.\n8. Ɛwom sɛ ɛsono sika a akoa biara nyae deɛ, nanso dɛn na na owura no pɛ sɛ wɔyɛ?\n8 Yesu kaa sɛ owura no maa akoa a ɔdi kan no dwetikɛse nnum, akoa a ɔto so mmienu no, dwetikɛse mmienu, ne akoa a ɔto so mmiɛnsa no dwetikɛse baako. (Mateo 25:15) Ɛsono sika a owura no de maa akoa biara, nanso na ɔhwɛ kwan sɛ wɔn mu biara bɛbɔ mmɔden de nea ɔnyae no apɛ sika pii ama no. Saa ara na Yesu pɛ sɛ n’akyidifo a wɔasra wɔn no yɛ nea wɔbɛtumi biara de ka asɛmpa no. (Mateo 22:37; Kolosefoɔ 3:23) Pentekoste afe 33 no, Yesu akyidifo no fii ase yɛɛ amanaman nyinaa n’asuafo. Sɛ yɛkenkan Bible mu nwoma a ɛne Asomafoɔ Nnwuma no a, yɛhu sɛnea wɔyɛɛ adwumaden no pefee. * (Hwɛ ase hɔ asɛm no.)—Asomafoɔ Nnwuma 6:7; 12:24; 19:20.\nNKOA NO DE DWETIKƐSE NO REYƐ ADWUMA WƆ AWIEI BERE MU\n9. (a) Dɛn na nkoa mmienu a wɔdii nokware no de sika a wɔnyae no yɛe, na dɛn na yɛsua fi mu? (b) Dɛn na ɛsɛ sɛ wɔn a wɔwɔ anidaso sɛ wɔbɛtena asase so no yɛ?\n9 Nkoa mmienu a wɔdi kan a wɔde wɔn dwetikɛse no yɛɛ adwuma yiye no gyina hɔ ma anuanom mmarima ne mmaa a wɔasra wɔn a wɔwɔ nna a ɛdi akyiri yi mu no. Efi afe 1919 titiriw no, wɔayere wɔn ho reyɛ asɛnka adwuma no. Wɔ mfatoho no mu no, ɛsono sika a nkoa mmienu no mu biara nyae, nanso ɛnkyerɛ sɛ Kristofo anokwafo a wɔasra wɔn no yɛ akuw mmienu. Nkoa mmienu no nyinaa yɛɛ adwumaden maa wɔn sika no bu bɔɔ ho mmienu. Yɛbisa sɛ, Kristofo a wɔasra wɔn no nko ara na ɛsɛ sɛ wɔyere wɔn ho yɛ asɛnka ne ɔkyerɛkyerɛ adwuma no anaa? Dabi. Yesu mfatoho a ɛfa nnwan ne mmirekyie ho no ma yɛhu sɛ ɛsɛ sɛ wɔn a wɔwɔ anidaso sɛ wɔbɛtena asase so no boa Yesu nuanom a wɔasra wɔn no wɔ asɛnka adwuma no mu na wɔkɔ so bata wɔn ho. Nnwan foforo no te nka sɛ ɛyɛ hokwan kɛse sɛ wɔreboa Kristofo a wɔasra wɔn no. Yehowa nkurɔfo yɛ “kuo baako,” na wɔn nyinaa yere wɔn ho yɛ asɛnka ne asuafoyɛ adwuma no.—Yohane 10:16.\n10. Sɛnkyerɛnne no fã bɛn na ɛma yɛhu sɛ yɛwɔ nna a ɛdi akyiri no mu?\n10 Yesu pɛ sɛ n’akyidifo nyinaa yere wɔn ho yɛ asɛnka adwuma no ma ɔnya asuafo pii. Saa ara na n’asuafo no yɛe wɔ asomafo no bere so. Awiei bere yi mu a Yesu mfatoho a ɛfa dwetikɛse ho no renya mmamu no, n’akyidifo no reyɛ adwuma yi anaa? Ɛmmaa da sɛ nnipa pii ate asɛmpa no abɛyɛ asuafo sɛ saa bere yi! Esiane adwumaden a Yesu akyidifo nyinaa reyɛ nti, afe biara nnipa mpempem pii bɔ asu. Na wɔn a wɔabɔ asu no nso reyɛ asɛnka adwuma no bi. Aba pa a adwuma yi resow no ma yɛhu sɛ asɛnka adwuma no yɛ awiei bere ho sɛnkyerɛnne a Yesu de mae no fã titiriw. Akyinnye biara nni ho sɛ Yesu ani asɔ n’adwumayɛfo no!\nYesu de ademude bi a ɛsom bo ahyɛ n’asomfo nsa, na ɛno ne asɛnka adwuma no (Hwɛ nkyekyɛm 10)\nBERE BƐN NA OWURA NO BƐBA?\n11. Yɛyɛ dɛn hu sɛ Yesu bɛba wɔ ahohiahia kɛse no mu?\n11 Yesu kaa sɛ: “Berɛ tenteenten akyi no, nkoa no wura baeɛ, na ɔne wɔn buu nkonta.” (Mateo 25:19) Owura Yesu bɛyɛ wei bere a ahohiahia kɛse no rekɔ awiei no. Yɛyɛ dɛn hu saa? Yesu kaa no mpɛn pii wɔ ne nkɔmhyɛ a ɛwɔ Mateo ti 24 ne 25 no mu sɛ ɔreba. Ɛho nhwɛso ne sɛ, ɔkaa sɛ nkurɔfo ‘bɛhunu sɛ onipa Ba no nam ɔsoro mununkum mu reba.’ Wei yɛ bere a Yesu bɛbu nkurɔfo atɛn wɔ ahohiahia kɛse no mu no. Ɔbɔɔ n’akyidifo a wɔbɛtena ase wɔ awiei bere no mu nso kɔkɔ sɛ wɔnwɛn. Ɔkaa sɛ: “Monnim da ko a mo Wura bɛba,” na “Dɔn a mo ani nna soɔ mu na onipa Ba no bɛba.” (Mateo 24:30, 42, 44) Enti wɔ dwetikɛse ho mfatoho no mu no, na bere a Yesu bɛba abɛbu nkurɔfo atɛn na wasɛe Satan wiase no ho asɛm na na ɔreka. *—Hwɛ ase hɔ asɛm no.\n12, 13. (a) Asɛm bɛn na owura no bɛka akyerɛ nkoa mmienu no, na adɛn ntia? (b) Bere bɛn na Kristofo a wɔasra wɔn no bɛnya wɔn nsɔano a ɛtwa to no? (San hwɛ adaka a wɔato din, “ Sɛ Wɔwu a, Wɔbu Wɔn sɛ Wɔfata.”) (d) Akatua bɛn na wɔn a wɔboaa Kristofo a wɔasra wɔn no bɛnya?\n12 Bere a owura no fi akwantu mu bae no, ohui sɛ akoa a ɔmaa no dwetikɛse nnum no anya nnum aka ho, na nea ɔnyaa mmienu no nso anya mmienu aka ho. Owura no ka kyerɛɛ wɔn mu biara sɛ: “Mo, akoa pa nokwafoɔ! Wodii nneɛma kakraa bi mu nokorɛ. Mɛma woahwɛ nneɛma pii so.” (Mateo 25:21, 23) Sɛ Owura Yesu ba daakye a, dɛn na ɔbɛyɛ?\n13 Sɛ aka kakra ma ahohiahia kɛse no aba a, Onyankopɔn bɛgye Kristofo a wɔasra wɔn a wɔyɛ adwumaden a wɔda so wɔ asase so no atom. Saa bere no na wɔbɛnya wɔn nsɔano a ɛtwa to no. (Adiyisɛm 7:1-3) Afei, ansa na Harmagedon bɛba no, Yesu de wɔn akatua bɛma wɔn; ɔbɛnyane wɔn ma wɔakɔ soro. Na wɔn a wɔhwɛ kwan sɛ wɔbɛtena asase so a wɔboaa Kristofo a wɔasra wɔn no wɔ asɛnka adwuma no mu no nso ɛ? Wɔbɛbu wɔn atɛn sɛ nnwan. Wɔbɛma wɔanya nkwa atena asase so wɔ Onyankopɔn Ahenni ase.—Mateo 25:34.\nAKOA BƆNE NE ONIHAFO\n14, 15. Enti na Yesu rekyerɛ sɛ Kristofo a wɔasra wɔn no pii bɛyɛ nkoa bɔne ne anihafo anaa? Kyerɛkyerɛ mu.\n14 Wɔka akoa a ɔnyaa dwetikɛse baako nso ho asɛm wɔ mfatoho no mu. Wamfa ne sika no anyɛ adwuma ampɛ mfaso amma ne wura no na wamfa ankɔto sikakorabea nso ampɛ nsiho. Mmom ɔde sika no kɔsiee fam. Owura no kaa sɛ akoa no yɛ akoa bɔne ne onihafo. Enti ɔgyee dwetikɛse no fii akoa bɔne no nsam de maa akoa a ɔdi kan no. Afei ɔpamoo akoa bɔne no kɔɔ “abɔnten sum no mu,” na ɛhɔ na ɔkɔsuu yayaaya.—Mateo 25:24-30; Luka 19:22, 23.\n15 Bere a Yesu kaa sɛ nkoa mmiɛnsa no mu baako yɛ akoa bɔne ne onihafo no, na ɛnyɛ nea ɔreka ne sɛ Kristofo a wɔasra wɔn no mu mmiɛnsa biara mu baako bɛyɛ n’ade sɛ akoa bɔne no. Sɛ yɛde saa mfatoho yi toto mfatoho foforo mmienu bi ho a, yɛbɛte saa asɛm yi ase yiye. Yesu kaa wɔ akoa nokwafo ne ɔbadwemma ho mfatoho no mu sɛ akoa bɔne no bɛtan nkoa a wɔaka no. Ɛnyɛ nea na Yesu reka ne sɛ akoa bɔne kuw bi bɛsɔre. Mmom na kɔkɔbɔ na ɔde rema Kristofo a wɔasra wɔn no sɛ ɛnsɛ sɛ wɔyɛ wɔn ade sɛ akoa bɔne no. Afei Yesu kaa mmaabun nkwaseafo nnum ho asɛm wɔ mmaabun du ho mfatoho no mu. Ɛnyɛ nea na Yesu reka ne sɛ Kristofo a wɔasra wɔn no mu fã bɛyɛ wɔn ade sɛ mmaabun nkwaseafo no. Mmom na Yesu rebɔ wɔn kɔkɔ sɛ, sɛ wɔanyɛ krado na wɔanwɛn a, asɛm bɛto wɔn. * (Hwɛ ase hɔ asɛm no.) Saa ara na dwetikɛse ho mfatoho no mu no, na ɛnyɛ sɛ Yesu reka sɛ Kristofo a wɔasra wɔn no mu pii bɛyɛ nkoa bɔne ne anihafo wɔ nna a ɛdi akyiri no mu. Mmom, na ɔrebɔ Kristofo a wɔasra wɔn no kɔkɔ sɛ ɛnsɛ sɛ wɔyɛ wɔn ade sɛ akoa bɔne no, na mmom wɔnkɔ so nyɛ asɛmpaka adwuma no dendeenden.—Mateo 25:16.\nYesu bɛtua n’asuafo a wɔyere wɔn ho yɛ asɛnka adwuma no nyinaa ka\n16. (a) Nneɛma mmienu bɛn na yɛasua afi dwetikɛse ho mfatoho no mu? (b) Ɔkwan bɛn so na adesua yi aboa yɛn ma yɛate dwetikɛse ho mfatoho no ase? (Hwɛ adaka a wɔato din, “ Yɛbɛte Dwetikɛse Ho Mfatoho no Ase Sɛn?”)\n16 Nneɛma mmienu bɛn na yɛasua afi dwetikɛse ho mfatoho no mu? Nea ɛdi kan, Yesu de ademude a ɛsom bo hyɛɛ n’asuafo nsa; ɛno ne asɛnka ne asuafoyɛ adwuma a ɛho hia no. Nea ɛto so mmienu, Yesu pɛ sɛ yɛn nyinaa yere yɛn ho yɛ asɛnka adwuma no. Sɛ yɛde nokwaredi yɛ asɛnka adwuma no na yɛkɔ so yɛ osetie, na yɛdi Yesu nokware a, yɛbɛtumi anya awerɛhyem sɛ ɔbɛtua yɛn ka.—Mateo 25:21, 23, 34.\nƆkwan Bɛn so na Dwetikɛse Ho Mfatoho no ne Mmɛnnaa Ho Mfatoho no Di Nsɛ?\nDwetikɛse ho mfatoho no ne mmɛnnaa ho mfatoho no di nsɛ. Mfatoho mmienu no nyinaa fa owura bi a ɔwɔ nkoa ho. Ansa na owura no retu kwan no, ɔmaa ne nkoa no sika, na ɔka kyerɛɛ wɔn sɛ wɔmpɛ mfaso mma no. Bere a ɔsan bae no, ɔbisaa ne nkoa no nea wɔde sika no ayɛ. (Mateo 25:14-30; Luka 19:12-27) Saa mfatoho no kyerɛ sɛn? Mfatoho mmienu no nyinaa mu no, owura no (1) gyina hɔ ma Yesu. Nkoa no (2) gyina hɔ ma n’asuafo a wɔasra wɔn no. Sika no (3) gyina hɔ ma asuafoyɛ adwuma a ɛsom bo no. Mfatoho mmienu no nyinaa bɔ Kristofo a wɔasra wɔn no kɔkɔ sɛ ɛnsɛ sɛ wɔyɛ nkoa bɔne ne anihafo.\nSɛ Wɔwu a, Wɔbu Wɔn sɛ Wɔfata\nEfi asomafo no bere so reba no, wɔde dwetikɛse no ahyɛ Kristo asuafo a wɔasra wɔn no nsa; ɛno ne sɛ wɔbɛyɛ asɛnka adwuma no. Wɔbɛgyina sɛnea wɔbɛyɛ asɛnka adwuma no so na abu wɔn atɛn. Kristofo a wɔasra wɔn a wɔbɛwu ansa na ahohiahia kɛse no aba no bɛnya wɔn nsɔano a ɛtwa to ansa na wɔawu. Nanso wɔ dwetikɛse ho mfatoho no mu no, na Yesu reka bere a ɔbɛba ne Kristofo a wɔasra wɔn a wɔda so te ase wɔ asase so no abɛbu akontaa wɔ ahohiahia kɛse no mu ho asɛm.\nYɛbɛte Dwetikɛse Ho Mfatoho no Ase Sɛn?\nBere Bɛn na Owura no Bɛtua Nkoa no Ka?\nNkyerɛkyerɛmu dedaw: Afe 1919 no, Yesu maa Kristofo a wɔasra wɔn a wɔwɔ asase so no adwuma pii sɛ wɔn akatua.\nNkyerɛkyerɛmu foforo: Sɛ Kristo ba daakye a, ɔbɛnyane Kristofo anokwafo a wɔasra wɔn no akɔ soro de atua wɔn ka.\nHena Ne Akoa Bɔne ne Onihafo no?\nNkyerɛkyerɛmu dedaw: Akoa bɔne ne onihafo no gyina hɔ ma Kristofo a wɔasra wɔn a na wɔwɔ hɔ afe 1914 mu hɔ a wɔanyɛ asɛnka adwuma no.\nNkyerɛkyerɛmu foforo: Yesu anhyɛ nkɔm sɛ kuw pɔtee bi bɛsɔre wɔ Kristofo a wɔasra wɔn no mu abɛyɛ akoa bɔne ne onihafo. Mmom na Yesu rebɔ Kristofo a wɔasra wɔn no kɔkɔ sɛ, sɛ wɔyɛ akoa bɔne ne onihafo a, asɛm bɛto wɔn.\n^ nky. 3 July 15, 2013, Ɔwɛn-Aban, kratafa 21-22, nkyekyɛm 8-10 ma yɛhu akoa nokwafo ne ɔbadwemma no.\n^ nky. 3 Adesua a ɛdi wei anim no ma yɛhuu wɔn a wɔgyina hɔ ma mmaabun no.\n^ nky. 3 Wɔakyerɛkyerɛ nnwan ne mmirekyie ho mfatoho no mu wɔ October 15, 1995, Ɔwɛn-Aban, kratafa 23-28 ne adesua a ɛdi hɔ wɔ Ɔwɛn-Aban yi mu.\n^ nky. 4 Hwɛ adaka a wɔato din “Ɔkwan Bɛn so na Dwetikɛse Ho Mfatoho no ne Mmɛnnaa Ho Mfatoho no Di Nsɛ?”\n^ nky. 5 Yesu bere so no, na odwumayɛni yɛ adwuma mfe 20 ansa na wanya dwetikɛse baako.\n^ nky. 8 Asomafo no wu akyi no, ankyɛ na ɔwae baa asafo ahorow no nyinaa mu. Mfe pii twaam a wɔanyɛ asɛnka adwuma no papa biara. Nanso na wɔbɛsan afi asɛnka adwuma no ase “twaberɛ” anaa awiei bere no mu. (Mateo 13:24-30, 36-43) Hwɛ July 15, 2013, Ɔwɛn-Aban, kratafa 9-12.\n^ nky. 11 Hwɛ July 15, 2013, Ɔwɛn-Aban, kratafa 7-8, nkyekyɛm 14-18.\n^ nky. 15 Hwɛ adesua a ɛdi wei anim a asɛmti ne “‘Wobɛkɔ So Awɛn’ Anaa?” no nkyekyɛm 13.\nMfatoho: Ɛyɛ asɛm a wɔkyerɛkyerɛ mu kɔ akyiri a yɛsua biribi fi mu\nDwetikɛse: Yesu bere so no, na ɛyɛ sika kɛse. Ná ɛsɛ sɛ odwumayɛni yɛ adwuma mfe 20 ansa na wanya dwetikɛse baako pɛ\nNsɔano a ɛtwa to: Yehowa de nsɔano a ɛtwa to no bɛma Kristofo a wɔasra wɔn no bere a ɔbɛbu wɔn atɛn sɛ anokwafo na wama wɔn nkwa a owu nnim wɔ soro


Onyankopɔn Din De Sɛn? | Bible Nsɛmmisa Ho Mmuae\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hausa Hebrew Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Kwangali Latvian Lingala Lithuanian Luo Malagasy Maltese Myanmar Ndebele Ndonga Ngabere Norwegian Nzema Oromo Pangasinan Papiamento (Aruba) Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tsonga Tswana Turkish Twi Ukrainian Venda Vietnamese Wolaita Xhosa Yoruba Zande Zulu\nYɛn abusuafo nyinaa, obiara wɔ din a yɛde frɛ no. Nyɛmmoa mpo, yetumi ma wɔn din! Enti sɛ Onyankopɔn wɔ din a, ntease nnim anaa? Sɛ yɛhwɛ Bible mu a, yehu sɛ Onyankopɔn wɔ abodin bebree; abodin no bi ne, ade nyinaa so Tumfoɔ Nyankopɔn, Awurade Tumfoɔ, ne Ɔbɔadeɛ. Nanso ɔwɔ edin ankasa.—Kenkan Yesaia 42:8.\nBible nkyerɛase pii mu no, yehu Onyankopɔn din no wɔ Dwom 83:18. Sɛ yɛfa Kyerɛw Kronkron—Wiase Foforo Nkyerɛase Bible no sɛɛ a, ɛhɔ kenkan sɛ: “Wo a wo din de Yehowa no, wo nko ara ne Ɔsorosoroni, asase nyinaa so.”\nAdɛn nti na ɛsɛ sɛ yɛde Onyankopɔn din frɛ no?\nOnyankopɔn pɛ sɛ yɛde ne din frɛ no. Sɛ yɛne nnipa a yɛdɔ wɔn, te sɛ yɛn nnamfonom rekasa a, yɛde wɔn din ankasa frɛ wɔn. Onyankopɔn na yɛremfa ne din mfrɛ no anaa? Yesu Kristo nso hyɛɛ yɛn nkuran sɛ yɛmfa Onyankopɔn din mfrɛ no.—Kenkan Mateo 6:9; Yohane 17:26.\nNanso sɛ yebetumi abɛyɛ Onyankopɔn adamfo a, ɛnyɛ ne din nko ara na ɛsɛ sɛ yehu, na mmom ɛsɛ sɛ yehu ne ho nsɛm pii. Nea ɛsɛ sɛ yehu no bi ne sɛ, Onyankopɔn te dɛn? Yebetumi abɛn Onyankopɔn ama no ayɛ yiye? Wubetumi anya saa nsɛmmisa yi ho mmuae afi Bible mu.\nDɛn Ne Onyankopɔn Ho Nokwasɛm?


Забур 71 CARS - Nnwom 71 AKCB\n1Awurade, wo mu na maguan ahintaw;\nmma mʼanim ngu ase da.\n2Wo trenee no nti, yi me na gye me;\ntie me na gye me nkwa.\n3Yɛ me nkwagye botan,\nfaako a metumi akɔ daa;\nhyɛ ma wommegye me nkwa,\nna wone me botan ne mʼabandennen.\n4Me Nyankopɔn, gye me fi amumɔyɛfo nsam,\ngye me fi nnebɔneyɛfo ne atirimɔdenfo nsam.\n5Na woayɛ mʼanidaso, Asafo Awurade,\nmʼahotoso fi me mmabun bere mu.\n6Mede me ho ato wo so fi awo mu;\nwo na wuyii me fii me na yafunu mu.\nMɛkamfo wo daa.\n7Mayɛ nsɛnkyerɛnne ama bebree,\nnanso wo ne me guankɔbea dennen.\n8Wo nkamfo ahyɛ mʼanom ma,\nmekamfo wʼanuonyam da mu nyinaa.\n9Ntow me nkyene bere a mabɔ akwakoraa;\nmʼahoɔden sa wɔ me mu a, nnyaw me.\n10Efisɛ mʼatamfo kasa tia me\nwɔn a wɔtwɛn sɛ wobekum me no bɔ mu pam me ti so.\n11Wɔka se, “Onyankopɔn agyaw no mu;\nmomma yentiw no na yɛnkyere no,\nna obiara nni hɔ a obegye no.”\n12Me Nyankopɔn, mfi me nkyɛn nkɔ akyiri;\nOnyankopɔn, yɛ ntɛm bɛboa me.\n13Ma wɔn a wɔbɔ me sobo no nsɛe wɔ animguase mu;\nwɔn a wɔpɛ sɛ wopira me no\nma ahohora ne animguase nkata wɔn so.\n14Nanso me de, menya anidaso daa;\nmɛkɔ so akamfo wo.\n15Mɛka wo trenee ho asɛm,\nne wo nkwagye da mu nyinaa,\nnanso minnim ano.\n16Otumfo Awurade, mɛba abɛpae mu aka wo nnwuma akɛse no;\nmɛpae mu aka wo trenee, wo nko ara de no, akyerɛ.\n17Onyankopɔn, efi me mmabun bere na wokyerɛkyerɛɛ me,\nna ebesi nnɛ yi meka wʼanwonwade a woayɛ kyerɛ.\n18Mpo sɛ mebɔ akwakoraa na mifuw dwen a,\nOnyankopɔn, nnyaw me,\nkosi sɛ mɛka wo tumi ho asɛm akyerɛ nkyirimma,\nne wo kɛseyɛ akyerɛ wɔn a wɔbɛba nyinaa.\n19Onyankopɔn, wo trenee du ɔsorosoro,\nwo a woayɛ nneɛma akɛse.\nOnyankopɔn, hena na ɔte sɛ wo?\n20Mmom woama mahu ɔhaw bebree a ɛyɛ yaw;\nnanso wobɛma me nkwa bio;\nna wubeyi me bio,\nafi asase yam.\n21Wobɛhyɛ me anuonyam bebree\nna woakyekye me werɛ bio.\n22Mede sanku bɛkamfo wo\nme Nyankopɔn, wo trenee nti\nmɛto wʼayeyi dwom wɔ sankuten so,\n23Mʼanofafa de anigye bɛteɛ mu\nbere a meto dwom kamfo wo,\nme a woagye me no.\n24Me tɛkrɛma bɛka wo trenee nnwuma\nda mu nyinaa,\nefisɛ wɔn a wɔpɛ sɛ wɔhaw me no\nkɔ animguase ne basaayɛ mu.\nAKCB : Nnwom 71


Menyaa Anidasoɔ Berɛ Pa Mu\nKENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Gujarati Hebrew Hiligaynon Hindi Hungarian Iloko Indonesian Italian Japanese Kannada Kikaonde Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tsonga Tswana Turkish Twi Ukrainian Vietnamese Waray-Waray Xhosa Zulu\nMiklós Aleksza anom asɛm\nMehunuiɛ ara na m’anim butu nsuo mu. Meyɛɛ sɛ merepagya me ti ahome nanso na me kɔn ayɛ titiritii. M’akoma tuiɛ, enti meyɛɛ sɛ meredane me ho nanso na me nsa ne me nan nyinaa adwodwo. Nsuo firii aseɛ kɔɔ me mu. Esum duruu me saa da no. Asɛm yi sii afe 1991; na ɛyɛ ahuhuro berɛ.\nYƐWOO me Szerencs kuro mu, na yɛtetee me akuraa bi a yɛfrɛ no Tiszaladány; ɛwɔ Hungary atifi apueɛ. June 1991 mu no, me ne me nnamfo bi kɔɔ Tisza Asubɔntene no ho baabi. Ná m’adwene yɛ me sɛ nsuo no mu dɔ, enti metoo me ho too mu. Nanso sɛɛ na ɛhɔ nnɔ koraa. Enti me kɔn wɔɔ hɔ maa me kɔn mu nnompe mmiɛnsa bubuiɛ, na ɛkaa m’akyi berɛmo. M’adamfo baako hunuu sɛ meda hɔ kagyaa, enti ɔmaa me so firii nsuo no mu. Anyɛ saa a, anka nsuo no de me kɔeɛ.\nNá m’ani gu so, na na me wedeɛ mu nyɛ me yie koraa. Obi frɛɛ atoyerɛnkyɛm berɛ mu aboafoɔ, na wɔde helikopta bɛfaa me kɔɔ ayaresabea maa adɔkotafoɔ yɛɛ oprehyɛn wɔ m’akyi berɛmo mu. Akyire yi yɛyii me kɔɔ ɔman no ahenkuro Budapest kɔhwɛɛ me yareɛ. Medaa ayeya saa ara abosome mmiɛnsa. Ná metumi ma me ti so, nanso ɛfiri m’abati kɔ me nan ase deɛ, na adwodwo. Medii mfie 20 no, na mentumi nyɛ hwee; mɛsi o, mɛda o, gye sɛ nkurɔfoɔ. Me werɛ hoeɛ araa ma na mepɛ sɛ mewu firi wiase.\nBerɛ a yɛyii me kɔɔ fie no, m’awofoɔ kɔgyee nteteeɛ a wɔde bɛhwɛ me. Nanso na adwuma no retwe wɔn mu, na na wɔayɛ basaa. Afe baako akyi no, anka mereyɛ anya adwenemyareɛ. Ɛduruu hɔ no, yareɛ no ho animdefoɔ ne me kasaeɛ enti na mensu me ho mmɔbɔ bio.\nBio nso metenaa ase dinn dweneeɛ. Mebisaa me ho sɛ, Yɛbɛyɛɛ dɛn koraa wɔ wiase? Ɛyɛɛ dɛn koraa na atoyerɛnkyɛm a ɛte sei too me? Mekanee nwoma ahodoɔ hwɛɛ sɛ mɛnya mmuaeɛ anaa. Afei nso mekanee Bible nanso na mente aseɛ, enti mankan bio. Me ne sɔfoɔ bi mpo bɔɔ ho nkɔmmɔ nso mannya asɛmpa biara amfiri ne hɔ.\nMekae sɛ 1994 mu, Yehowa Adansefoɔ mmienu bi baa me papa nkyɛn, na ɔka kyerɛɛ wɔn sɛ wɔmmra me hɔ. Wɔka kyerɛɛ me sɛ Onyankopɔn abɔ ne tirim sɛ ɔbɛyɛ asase yi paradise na ɔbɛyi yareɛ ne amanehunu ne abɛbrɛsɛ nyinaa afiri so. Meyɛɛ dinn tiee wɔn. Asɛm a wɔka kyerɛɛ me no, na aba wom nanso na mennye nni papa biara. Nanso megyee nwoma mmienu deɛ. Mekan nwoma no wieeɛ no, Adansefoɔ no kaa sɛ wɔne me bɛsua Bible na mepenee so. Wɔsan ka kyerɛɛ me sɛ, ɛyɛ a memmɔ mpaeɛ.\nMebɛhunuu sɛ Onyankopɔn dwene me ho paa\nBerɛ a yɛgu adesua no so no, nsɛm a na ɛha me nyinaa, menyaa ho mmuaeɛ firii Bible mu. Mebɛhunuu sɛ Onyankopɔn dwene me ho paa. Mesuaa adeɛ mfie mmienu, na mebɔɔ asu September 13, 1997. Yɛbɔɔ me asu bath mu wɔ me fie. Saa da no, m’ani gyee yie!\nMetu kɔtenaa Budapest mmubuafoɔ fie afe 2007 mu. Ɛhɔ a mekɔtenaeɛ no, abue kwan ama maka nneɛma a masua no bi akyerɛ nnipa bebree. Mewɔ mmubuafoɔ moto bi a mede m’abɔdwe na ɛtwi. Da a wiem bɛte no, metumi de kɔ abɔnten kɔka asɛm no bi kyerɛ nkurɔfoɔ.\nNá abusua bi wɔ asafo no mu a biribi wɔ wɔn nsam. Agya, wɔn adaworomma na me nsa kaa kɔmputa bi a mede me ti bɔ. Anuanom kɔ asɛnka a, wɔn a wɔanto wɔn fie no, ɛyɛ a wɔde wɔn telefon nɔma ne adeɛ brɛ me. Kɔmputa no nti, metumi frɛ wɔn telefon so, twerɛtwerɛ nkrataa kɔdi wɔn adanseɛ. Deɛ meyɛ no ama kwan a me ne nkurɔfoɔ di nkitaho akɔ nkan; aboa ama me werɛ afiri me yareɛ mpo.\nMede adeɛ bi ahyɛ me ti; ɛboa ma metumi de me ti bɔ kɔmputa de ka Bible mu asɛm kyerɛ nkurɔfoɔ wɔ Intanɛt so\nMetumi kɔ Kristofoɔ nhyiamu mpo. Sɛ meduru Ahennie Asa so a, anuanom pagya me wɔ mmubuafoɔ moto no mu bɔkɔɔ de me kɔ baabi a yɛbɛyɛ adesua no. Sɛ adesua no rekɔ so na sɛ atiefoɔ rema mmuaeɛ a, onua a ɔte me nkyɛn no pagya ne nsa ma me. Afei ɔsɔ me Bible anaa nwoma a yɛresua no mu ma me na ama matumi akasa.\nDa biara me ho yɛ me ya enti nkurɔfoɔ na ɛyɛ biribiara ma me, ɛno nti ɛtɔ da a na me werɛ aho. Yehowa Nyankopɔn a mafa no adamfoɔ nti, ɔma me awerɛkyekyerɛ ɛfiri sɛ menim sɛ meka m’asɛm kyerɛ no a, ɔtie. Bio nso Bible a mekan no daa, ne me nuanom mmaa me mmarima hyɛ me den. Ayɔnkofa a ɛda me ne anuanom ntam, wɔn awerɛkyekyerɛ ne wɔn mpaebɔ nti adwendwene nna me so na awerɛhoɔ nhyɛ me so.\nBerɛ a mehia awerɛkyekyerɛ biara no, Yehowa de ma me. Wama manya anidasoɔ nso sɛ mɛnya apɔmuden a ɛdi mu wɔ wiase foforɔ mu. Enti m’ani da so sɛ berɛ bi bɛba a ‘mɛhuri agyina anante, na mayi Onyankopɔn ayɛ.’—Asomafoɔ Nnwuma 3:6-9.\nAnidaso nnya nsae yi deɛ, bere pa bɛba.\nAsɛm To Wo a, Wobɛyɛ Dɛn?\nBible betumi aboa wo ma woagyina.\nText Baabi a wubetumi atwe nneɛma akenkan NYAN! November 2014 | Deɛ Ɛma Nnipa Ani Gye


Genesis 6 NIV – 1 Mose 6 ASCB | Biblica\nGenesis 6 NIV – 1 Mose 6 ASCB\n1Ɛberɛ a nnipa dɔɔso wɔ asase so no, wɔwoo mmammaa. 2Onyankopɔn mmammarima no hunuu sɛ nnipa mmammaa no ho yɛ fɛ enti, deɛ obiara pɛ no no, ɔfaa no wareeɛ. 3Afei, Awurade kaa sɛ, “Me honhom rentena nnipa mu nkɔsi daa, ɛfiri sɛ, wɔyɛ ɔhonam; na wɔn nkwa nna bɛyɛ mfeɛ ɔha aduonu.”\n4Saa ɛberɛ no, na nnipa akwabrane wɔ asase no so. Ɛberɛ a Onyankopɔn mmammarima yi kɔɔ nnipa mmammaa yi ho no, wɔne wɔn wowoeɛ. Saa nnipa yi ne kane tete nnipa atitire a na wɔyɛ akofoɔ a wɔgyee edin no.\n5Awurade Onyankopɔn hunuu sɛ adasamma amumuyɛ adɔɔso wɔ asase so, na nnipa nsusuiɛ nyinaa yɛ bɔne nko ara. 6Ɛyɛɛ Awurade Onyankopɔn awerɛhoɔ sɛ ɔbɔɔ wɔn bɛtenaa asase so. Saa bɔne no yɛɛ Awurade Onyankopɔn awerɛhoɔ. 7Awurade kaa sɛ, “Mɛpepa nnipa a mabɔ wɔn no afiri asase so; mmoa ne mmoa a wɔwea asase so ne ewiem nnomaa, ɛfiri sɛ, ɛyɛ me ya sɛ mebɔɔ wɔn.” 8Nanso, Noa deɛ, ɔnyaa adom Awurade anim.\n9Noa awoɔ ntoatoasoɔ nie.\nNa Noa yɛ onipa teneneeni a ne ho nni asɛm wɔ ne berɛsofoɔ mu. Ɔyɛɛ Onyankopɔn apɛdeɛ. 10Noa woo mmammarima baasa na wɔn din de Sem, Ham ne Yafet.\n11Na bɔne ahyɛ asase so ma a amumuyɛsɛm adɔɔso. 12Onyankopɔn hunuu saa bɔne yi nyinaa wɔ asase so, hunuu awurukasɛm ne amumuyɛsɛm, afanan nyinaa nso. 13Enti, Onyankopɔn ka kyerɛɛ Noa sɛ, “Esiane sɛ nnipa ama basabasa aba asase so enti, mɛsɛe nnipa ne asase a wɔte so no nyinaa. 14Fa ɔwawa dua yɛ adaka. Yɛ adan wɔ Adaka no mu, na fa ama ka emu ne akyire nyinaa. 15Sei na ɛsɛ sɛ woyɛ no: ma ne tenten nyɛ anammɔn ahanan aduonum, ne trɛ anammɔn aduɔson enum, na ne ɔsorokɔ nso nyɛ anammɔn aduanan enum. 16Bɔ adaka no so. Ma ne ɔsorokɔ nyɛ bɛyɛ sɛ nsateakwaa dunwɔtwe. Fa ɛpono to adaka no nkyɛn, na yɛ nsamsoɔ mmiɛnsa; deɛ ɛdi ɛkan, deɛ ɛda ntam ne deɛ ɛwɔ soro. 17Tie! Mede nsuyire bɛkata asase so nyinaa, na mede asɛe abɔdeɛ a nkwa wɔ mu; biribiara a nkwa wɔ mu no, ne nyinaa bɛwuwu. 18Na wo deɛ, me ne wo bɛyɛ apam; na wo, wo mmammarima, wo yere ne wo mmammarima yerenom nyinaa ne wo bɛba Adaka no mu. 19Ɛsɛ sɛ wode abɔdeɛ a nkwa wɔ mu nyinaa, mmienu mmienu a, ɛyɛ onini ne ɔbereɛ a, wo ne wɔn bɛtena adaka no mu nsuyire berɛ no a, wɔnwuwuo. 20Nnomaa ahodoɔ biara mmienu, mmoa biara mmienu, ne abɔdeɛ biara a ɛwea asase so mmienu bɛba wo nkyɛn, na woahwɛ wɔn, na wɔanwuwu. 21Afei, fa nnuane ahodoɔ a, wɔdie na kora. Ɛno na ɛbɛyɛ wo ne wɔn nnuane a mobɛdi.”\n22Noa yɛɛ biribiara pɛpɛɛpɛ, sɛdeɛ Onyankopɔn ka kyerɛɛ no sɛ ɔnyɛ no.\nASCB : 1 Mose 6